text:
FUFA ng’ekyali ku bya NCS okugiyiwa olw’okulemwa okwewandiisa, ate ttiimu y’eggwanga eyabatasussa myaka 20 (The Hippos) egobeddwa mu mpaka z’okusunsulamu abalizannya eza Afrika omwaka ogujja lwa kuzannyisa muzannyi atakkirizibwa mu mateeka.
Rwanda yaloopa Uganda mu CAF (ekibiina ekitwala omupiira mu Afrika) oluvannyuma lw’okugiwandula mu mpaka zino ku mugatte gwa ggoolo 3-2 ng’egamba nti omukwasi wa ggoolo ya Uganda, James Aheebwa ebiwandiiko bye byali tebikwatagana, ekikontana n’amateeka agafuga empaka.
Rwanda egamba nti ebiwandiiko FUFA bye yawaayo mu CAF tebikwatagana ekyoleka nti bijingirire era omuzannyi oyo ayinza okuba ng’asussa emyaka egikkirizibwa mu mpaka.
Vipers, Aheebwa mw’azannyira bwe yali egenda okuzannya Enyimba eya Nigeria mu mpaka za CAF Champions League, ebiwandiiko bye yawaayo byali biraga nti yazaalibwa nga March 27, 1997 ate Uganda bwe yabadde ettunka ne Rwanda, mu paasipooti ye mwabaddemu nti yazaalibwa nga May 19, 1998 ekiraga obutakwatana.
Wadde nga Aheebwa asigala alina emyaka egikkirizibwa, Rwanda yeesibye ku kyabutakwatana ku buzaale bwe. Olupapula lwa New Times olufulumira e Rwanda lwategeezezza nti abakulira omupiira mu Rwanda baafunye ebbaluwa okuva mu CAF ebalagira okutandika okwetegekera Misiri (Uganda gy’ebadde egenda okuzannya) mu gw’oluzannya oluddako.
Guno mulundi gwakubiri nga Uganda bagigoba mu mpaka ku byekuusa ku myaka gy’abazannyi. Mu 2010, CAF yagikaliga emyaka esatu lwa kuzannyisa Ivan Ntege eyali asussa emyaka 17. Baali battunka ne Zambia mu z’Afrika ezabatasussa myaka 17.
Ne ku luno Uganda eyolekedde ekibonerezo bwe kinaazuulibwa nti emyaka gya Aheebwa giri waggulu ku gikkirizibwa mu mpaka. Omwogezi wa FUFA, Ahmed Hussein yategeezezza nti tebannafuna ku bbaluwa yonna kuva mu CAF nti baakaligiddwa era bakyali mu nteekateeka y’okuzannya ne Misiri ku luzannya oluddako


c: text/html

text:
Olugero 45: Okusomoka Omugga Yoludaani
LABA! Abaisiraeri basomoka Omugga Yoludaani! Naye amazzi gali ludda wa? Olw’okuba enkuba etonnya nnyo mu kiseera kino eky’omwaka, omugga gubadde gujjudde eddakiika ntono emabega. Naye kati amazzi gonna gakalidde! Era Abaisiraeri basomoka omugga nga bayita ku ttaka ekkalu ng’era bwe kyali ku Nnyanja Emmyufu! Amazzi gonna galaze wa? Ka tulabe.
Ekiseera bwe kyatuuka Abaisiraeri okusomoka Omugga Yoludaani, Yakuwa atuma Yoswa agambe bw’ati abantu: ‘Bakabona bajja kusitula essanduuko y’endagaano batukulembere. Bwe banaateeka ebigere byabwe mu mazzi g’Omugga Yoludaani, awo amazzi gajja kulekera awo okukulukuta.’
Bwe kityo, bakabona basitula essanduuko y’endagaano, era ne bakulembera abantu. Nga batuuse ku Yoludaani, bakabona balinnya mu mazzi. Gakulukuta ku sipiidi ya maanyi era mawanvu. Naye amangu ddala ng’ebigere byabwe birinye mu mazzi, amazzi galekera awo okukulukuta! Kya magero! Yakuwa akuumidde amazzi ku ludda olw’ekyengulu gye gava. N’olwekyo, amazzi gakalira mu mugga!
Bakabona abasitudde essanduuko y’endagaano bagendera ddala wakati mu mugga ogukalidde. Osobola okubalaba mu kifaananyi? Nga bayimiridde awo, Abaisiraeri bonna basomoka Omugga Yoludaani nga bayita ku ttaka ekkalu!
Nga buli omu amaze okusomoka, Yakuwa agamba Yoswa ategeeze abasajja 12 ab’amaanyi nti: ‘Mugende mu mugga bakabona we bayimiridde nga basitudde essanduuko y’endagaano. Mulondewo amayinja 12 mugateeke we munaasula ekiro. Mu biseera eby’omu maaso, abaana bammwe bwe balibabuuza amayinja kye gategeeza, mulibabuulira nti amazzi gaalekera awo okukulukuta essanduuko ya Yakuwa ey’endagaano bwe yasomosebwa Yoludaani. Amayinja gajja kubajjukizanga ekyamagero kino!’ Era Yoswa asimba amayinja 12 mu kifo bakabona we baali bayimiridde mu mugga.
Mu nkomerero, Yoswa agamba bakabona abasitudde essanduuko y’endagaano: ‘Muve mu Yoludaani.’ Era amangu ddala nga baakavaamu, amazzi gaddamu nate okukulukuta.
Yoswa 3:1-17; 4:1-18.
Ebibuuzo
- Kyamagero ki Yakuwa ky’akola okusobozesa Abaisiraeri okusomoka Omugga Yoludaani?
- Kukkiriza kwa ngeri ki Abaisiraeri kwe balina okuba nakwo okusobola okusomoka Omugga Yoludaani?
- Lwaki Yakuwa agamba Yoswa okukuŋŋaanya amayinja amanene 12 okuva mu mugga?
- Kiki ekibaawo bakabona bwe bava mu Yoludaani?
Ebibuuzo ebyongerezeddwako
- Soma Yoswa 3:1-17.
Nga bwe kiragiddwa mu Byawandiikibwa bino, kiki kye twetaaga okukola okusobola okufuna obuyambi n’emikisa gya Yakuwa? (Yos. 3:13, 15; Nge.3:5; Yak. 2:22, 26)
Omugga Yoludaani gwali mu mbeera ki mu kiseera Abaisiraeri we baagusomokera, era kino kyaleetera kitya erinnya lya Yakuwa okugulumizibwa? (Yos. 3:15; 4:18; Zab. 66:5-7)
- Soma Yoswa 4:1-18.
Amayinja 12 agaggyibwa mu Yoludaani ne gateekebwa e Girugaali gaalina kigendererwa ki? (Yos. 4:4-7)

robotstxt: allowed

filter: keep


text:
EKITUNDU 11
Yakuwa Atuwuliriza?
Katonda awulira okusaba kwaffe. 1 Peetero 3:12
Yakuwa y’Oyo “Awulira okusaba.” (Zabbuli 65:2) Ayagala twogere naye nga tumubuulira ekyo ekiri ku mitima gyaffe.
Sabanga Yakuwa so si muntu mulala yenna.
Tuyinza okwogera ku bintu bingi nga tusaba. 1 Yokaana 5:14
Saba Katonda by’ayagala bikolebwe mu ggulu ne ku nsi.
Saba ng’oyitira mu linnya lya Yesu okulaga nti osiima kye yakukolera.
Saba Yakuwa akuyambe okukola ebintu ebirungi. Ate era osobola okusaba ebikwata ku by’okulya, ku mulimu, ku w’okusula, ku by’okwambala, oba ku bulamu bwo.
Yiga Ebisingawo
AMAWULIRE AMALUNGI OKUVA ERI KATONDA!
Oyinza Otya Okusemberera Katonda?
Manya oba nga ddala Katonda awulira okusaba kwonna, osaanidde kusaba otya, na kiki kye tusobola okukola okusobola okusemberera Katonda.


text:
Bagamba nti ‘Ggambo bbi, wamwenge alisanga ku mwoyo..”, ne Luyinda okufuna obuvumu okufulumya ebigambo ebyabadde birabika nga bimumenyedde ebbanga, yasoose kubisuuliramu twenge mu ttama.
Zaabadde ssaawa 9:00 ez’ekiro omuyimbi w’oku nnyimbe, Kafeero eyabadde abeesabeesa abakungubazi n’ayita Luyinda abeeko ky’ayogera eri abakungubazi. Olwabase omuzindaalo, yatandikiddewo kufulumya busagwa.
Nga bwe bagamba nti omutamiivu tabaaga mbwa, Luyinda yategeezezza abakungubazi nti bye yabadde agenda okwogera tebabitwala nti atamidde wabula abyogera omwoyo gwa mutabaniwe gutebenkere mirembe.
Yatandise n’ekigambo nti, “Mugamba neetondere Zari! Zari y’ani nze gwe neetondera?” “Zari y’alina okwetondera famire eno ku by’atuyisizzaamu byonna n’embeera gy’ataddawo.” Luyinda bwe yagambye.
Luyinda eyabadde ayogera mu Luganda n’Olungereza olw’ebitege bakira ayogera waliwo abaagala okumuggyako omuzindaalo nga bagamba nti bye yabadde ayogera byabadde tebyetaagisa.
Yalangidde Zari obunnanfuusi wakati mu nkuyanja y’abantu abaabadde bakung'aanye mu maka g’omugenzi Pinto Lutaaya ku kyalo Nakaliro mu tawuni y’e Kayunga era Zari n’akwatibwa obusungu n’alagira bakanyama be yabadde azze nabo bamuwerekere n’alinnya mmotoka ye ekika kya Toyota V8 nnamba UAT 129G ku ssaawa 10:00 ez’ekiro n’ava mu lumbe.
Luyinda yabadde alina abawagizi bangi era bakira buli kigambo ky’afulumya nga kikuba Zari nga bakuba emizira era ekyaddiridde olumbe ne lusooka lucankalana okumala essaawa nga nnamba.
Abategesi b’omukolo abaabadde bakulembeddwamu Mzee Bbosa baagezezzaako okuyingira mu nsonga , Luyinda akomye okulangira Zari n’amutegeeza nti, “Sinnaba ekyo tekimala Mzee Bbosa nvaako..”
Yabagambye nti ali mu makage tewali amuggyako muzindaalo n’alagira abamu ku baalabise okubeera bakanyama ba Zari abaabadde baagala okugumuggyako olw’empaka babafulumye era bwe batyo bakanyama abaabadde ku ludda lwa famire ne bakikola ne babafulumya.
Okumusirisa, ab’ebyuuma baamuggyiddeko omuzindaalo nga tegukyayisaamu ddoboozi olwo famire ne yeetemamu ng’abamu bamuwagira ayogere ate abalala nga bagamba nti by’ayogera byabadde biswaza famire yonna.
Ebigambo bya Luyinda, bye byabadde ku mitima gy’ab’oluganda abasinga omuli bassenga, bannyina b’omugenzi ne baganda be abalumiriza nti enneeyisa ya Zari okuva mu Lutikko e Namirembe yabadde eraga nti tali wamu nabo mu mbeera yonna gye bayitamu.
Balumiriza nti, Zari yabadde mu kuseka n’abaanabe mu kkanisa ate bwe baamuwadde akazindaalo okwogera yabategeezezza nti ye yaguma dda kubanga okufa kwa Ssemwanga abadde yakwetegekera dda, ebigambo ebyanyiizizza aba famire bonna.
Luyinda yabagambye nti kye yabadde akola, yabadde tayagala nkaayana zonna kubeera mu kuziika mutabaniwe kubanga Ssemwanga abadde mwana wa buvunaanyizibwa mu ggwanga n’ensi yonna.
Kyokka oluvannyuma ng’avudde ku kazindaalo, muto we Jimmy Lutaaya yamulumbye n’amutegeeza nti ‘Ggwe Luyinda by’oyogera bituswazabuswaza ggwe omuntu gwe tubadde tulinamu essuubi.’
Mu lumbe, Zari nga bwe yabadde enkola ye ey’okutuuka nga wayiseewo akaseera, nayo yatuuse ku ssaawa 4:00 ez’ekiro ng’omulambo gwa Ssemwanga gwatuuse dda kumpi essaawa musanvu emabega era olwatuuse n’abaana be ng’atema omulanga, n’aba famire ye waayise ekiseera kitono ne batuuka nga bakuumibwa bakanyama.
Wabaddewo okusaba okwakulembeddwaamu Rev. Peter Paul Kiyaga okuva ku kkanisa ya St. Stephen’s e Namagabi.
Laba wano ebifaananyi ekyabadde mu kuziika


text:
OLUGUUDO lw’e Ntebe lwe luguudo lwokka lwe tulina olututwala ku kisaawe ky’ennyonyi e Ntebe ne mu maka g’obwapulezidenti.
Lutambuza abakungu bangi okuli omukulembeze w’eggwanga n’abagenyi ab’enjawulo abakyalira Uganda oba nga bazze mu nkuhhaana ez’enjawulo.
Wabula newankubadde ng’oluguudo luno lukulu nnyo eri eggwanga, obulippagano bw’ebidduka tebuluggwaako naddala ku makya ng’abantu bagenda ku mirimu n’abaana nga bagenda ku masomero n’ekiro nga badda awaka.
EBIFO EBISINGA OKUBEERAMU AKALIPPAGANO
Ku luguudo lw’e Ntebe, akalippagano kasinga kubeerawo ku makya n’olweggulo mu nnaku ez’okukola (okuva ku Mmande okutuuka ku Lwokutaano) ate ku Lwomukaaga atera okubeerayo emisana.
Ku makya naddala mu biseera by’abaana eby’okusoma, akalippagano katera okutandika ku ssaawa 12:30 okutuuka ku ssaawa 3:00 ez’oku makya nga katandikira Lweza-Kajjansi, Sseguku okutuuka e Zana eri abadda e Kampala.
Ng’oyisizza Zana, akalippagano kaddamu Najjanankumbi oluusi okutandikira ku Freedom City oba ku Siteera e Namasuba.
Lwaki akalippagano kabeera mu bifo bino
Essaawa z’oku makya, abantu babeera bangi abagenda ku mirimu ng’ate abasinga bagendera mu mmotoka zaabwe abalala ne balinnya takisi ekireetera emmotoka okubeera ennyingi ku kkubo.
Olw’okuba ng’abazadde baba batwala abaana ku masomero, emmotoka ezisinga obungi zibeera ziva ku kkubo nga ziweka ku masomero ag’enjawulo ate endala nga zidda ku kkubo okuva ku masomero ekintu ekyongera akalippagano.
Emmotoka ziriooaganira nnyo ne ku nkulungo e Kibuye olwo akalala n’okasanga ku ssaawa ya Kkwiini.
Okwewala akalippagano ku luguudo luno
1. Julius Tamale, akolera mu Kampala ng’avuga mmotoka ye ey’obuyonjo agamba nti ng’ova e Ntebe okudda e Kampala, tewali makubo mangi g’oyinza kuyitamu n’osala akalippagano wabula oyinza okusalirako e Zana n’oyita e Nyanama, Kabowa n’ogwa mu Ndeeba awo n’odda ku Lubiri n’oyitira mu Kisenyi okutuuka wakati mu kibuga.
Wabula ekkubo lino newankubadde nga bangi balikwata okwewala akalippagano, ate beesanga batubidde kubanga abantu oluusi bafuna endowooza y’emu ne baddukira eyo ne beesanga ng’akalippagano nayo kabakwatiddeyoo ate ekisinga obubi nti poliisi y’ebidduka eyimirira mu Ndeeba erwawo okuta emmotoka zino ne balowooza ku ziri ku luguudo lunene.
Ng’ova e Kampala okudda be Ntebe, akalippagano k’ebidduka kasinga kubeerayo budde bwa kawungeezi.
2. Amasomero agali ku luguudo luno, gasaanye okukwatagana gate abayizi ku biseera eby’enjawulo okwewala akalippagano.
Ng’odda e Ntebe, akalippagano katera kutandika ku ssaawa 12:30 oba ku ssaawa emu ey’akawungeezi. Wano ng’oggyeeko ku bitaala by’oku ssaawa ya Kkwiini, akalippagano akalala okasanga Katwe okutuuka ku nkulungo y’e Kibuye.
Bw’ova awo, akalippagano akalala akanene kali Namasuba ku siteegi okutuuka ku nkulungo ya Zzana wano atera okutandika saawa 11:00 ez’akawungeezi olw’abaana ababeera baggyibwa mu masomero okutuusa ku ssaawa nga ssatu ez’ekiro abantu abava mu Kampala okudda eka nga bakendedde.
3. Okwewala akalippagano kano, omuntu asobola okuyitira ku Lubiri n’odda mu Ndeeba, n’oyitira e Nyanama n’ogguka e Zzana era oluguudo luno lwakolebwa bulungi. Wabula era jaamu oddamu okumusanga e Zzana.
4. Wabula ekitongole ky’ebyenguudo ekya UNRA kikola oluguudo lwa Entebbe Express Highway, olujja okuba olw’okusasulira. Luno lwakukendeeza akalippagano ku luguudo lw’e Ntebe.
Abasinga okuleeta akalippagano
Ebiseera ebisinga enkula y’enguudo naddala mu nkulungo n’enguudo ezisala mu zinnaazo zireeta akalippagano kubanga weesanga ng’enguudo nga nnya zeegattira wamu oluusi ekivaako akalippagano.
Baddereeva b’emmotoka ne bodaboda nabo ebiseera ebimu bakola kinene okuleeta akalippagano, tebalekera, bavuga ndiima n’ekimama ekireeta akalippagano.
Joseph Mukiibi, ddereeva wa takisi ku siteegi y’e Ntebe mu ppaaka enkadde agamba nti aba poliisi y’ebidduka (tulafiki) nabo baleeta akalippagano naddala ku nkulungo nga bataako emmotoka ezimu ate endala ne bazeerabira.
Okugeza ku ssaawa ya Kkwiini, emmotoka eziva mu ppaaka enkadde, bayinza okuzisiba okumala essaawa nnamba ng’endala zitambula!
5. Minisita w’ebyentambula, Ying. John Byabagambi, yagambye nti Gavumenti efuba okulaba ng’enguudo eziddaabirizibwa ennaku zino zissibwako ab’ebigere n’ab’obugaali ne pikipiki we bayita. Yagambye nti kino kimu ku biyinza okumalawo akalippagano ku nguudo nga olw’e Ntebe.


text:
Chapter 22
1 Yesu n'addamu n'ayogera nabo nate mu ngero, ng'agamba nti
2 Obwakabaka obw'omu ggulu bufaananyizibwa omuntu eyali kabaka, eyamufumbira omwana we embaga ey'obugole,
3 n'atuma abaddu be okuyita abaayitirwa embaga ey'obugole: ne batayagala kujja.
4 N'atuma nate abaddu abalala, ng'agamba nti Mubuulire abantu abaayitibwa nti Laba, nfumbye embaga yange; ente zange n'eza ssava zittiddwa, ne byonna byeteeseteese: mujje ku mbaga ey'obugole.
5 Naye bo ne batassaayo mwoyo ne bagenda, omulala mu kyalo kye, omulala mu buguzi bwe:
6 abaasigalawo ne bakwata abaddu be, ne babagirira ekyejo, ne babatta.
7 Kabaka n'akwatibwa obusungu; n'agaba eggye lye, n'azikiriza abassi abo, n'ayokya ekibuga kyabwe.
8 Awo n'agamba abaddu be nti Obugole bweteeseteese, naye abo abaayitibwa tebasaanira.
9 Kale mugende mu masaŋŋanzira g'enguudo, bonna be munaalabayo mubayite ku mbaga ey'obugole:
10 Abaddu bali ne bagenda mu nguudo, ne bakuŋŋaanya bonna be baalaba, ababi n'abalungi: obugole ne bujjula abagenyi.
11 Naye kabaka bwe yayingira okulaba abagenyi, n'alabamu omuntu atayambadde kyambalo kya bugole:
12 n'amugamba nti Munnange, oyingidde otya wano nga tolina kyambalo kya bugole? n'abunira.
13 Awo kabaka n'agamba abaweereza be nti Mumusibe emikono n'amagulu, mumusuule mu kizikiza eky'ebweru; mwe muliba okukaaba n'okuluma obujiji.
14 Kubanga bangi abayitibwa, naye abalondemu batono.
15 Awo Abafalisaayo ne bagenda, ne bateesa wamu bwe banaamutega mu bigambo.
16 Ne bamutumira abayigirizwa baabwe, wamu n'Abakerodiyaani, ne bagamba nti Omuyigiriza, tumanyi ng'oli wa mazima, era ng'oyigiriza mu mazima ekkubo lya Katonda, so ebigambo by'omuntu yenna tobissaako mwoyo: kubanga tososola mu bantu.
17 Kale tubuulire, olowooza otya? Kirungi okuwa Kayisaali omusolo, oba si weewaawo?
18 Naye Yesu n'ategeera obubi bwabwe, n'agamba nti Munkemera ki, mmwe bannanfuusi?
19 Mundage effeeza ey'omusolo. Ne bamuleetera eddinaali.
20 N'abagamba nti Ekifaananyi kino n'obuwandiikeko by'ani?
21 Ne bamugamba nti Bya Kayisaali. Awo n'abagamba nti Kale musasule Kayisaali ebya Kayisaali; ne Katonda ebya Katonda.
22 Bwe baawulira, ne beewuunya, ne bamuleka, ne bagenda.
23 Ku lunaku olwo ne bajja gy'ali Abasaddukaayo, abagamba nti tewali kuzuukira: ne bamubuuza,
24 nga bagamba nti Omuyigiriza, Musa yagamba nti Omuntu bw'afanga, nga talina baana, muganda we addengawo awase mukazi we, azaalire muganda we ezzadde.
25 Awo ewaffe yaliyo ab'oluganda musanvu: ow'olubereberye n'awasa n'afa, naye nga bw'ataalina zzadde n'alekera muganda we mukazi we;
26 bw'atyo n'ow'okubiri, n'ow'okusatu, okutuusa bonna omusanvu.
27 Oluvannyuma, bonna nga baweddewo, omukazi n'afa.
28 Kale mu kuzuukira aliba muka ani ku abo omusanvu? kubanga bonna baabuna okumufumbirwa.
29 Naye Yesu n'addamu n'abagamba nti Mukyama olw'obutamanya ebyawandiikibwa, newakubadde amaanyi ga Katonda.
30 Kubanga mu kuzuukira tebawasa, so tebafumbirwa, naye bali nga bamalayika mu ggulu.
31 Naye eby'okuzuukira kw'abafu, temwasoma Katonda kye yabagamba nti
32 Nze ndi Katonda wa Ibulaimu, era Katonda wa Isaaka, era Katonda wa Yakobo? Si Katonda wa bafu, naye wa balamu.
33 Ebibiina bwe byawulira ne byewuunya okuyigiriza kwe.
34 Naye Abafalisaayo bwe baawulira nti abunizza Abasaddukaayo, ne bakuŋŋaanira wamu.
35 Omu ku bo, ow'amateeka, n'amubuuza ng'amukema nti
36 Omuyigiriza ekiragiro ekikulu mu mateeka kiruwa?
37 Naye n'amugamba nti Yagalanga Mukama Katonda wo n'omutima gwo gwonna, n'obulamu bwo bwonna, n'amagezi go gonna.
38 Kino kye kiragiro ekikulu eky'olubereberye.
39 N'eky'okubiri ekikifaanana kye kino nti Yagalanga muliraanwa wo nga bwe weeyagala wekka.
40 Mu biragiro bino byombi amateeka gonna mwe gasinziira, era ne bannabbi.
41 Abafalisaayo bwe baakuŋŋaana, Yesu n'ababuuza,
42 ng'agamba nti Kristo mumulowooza mutya? ye mwana w'ani? Ne bamugamba nti Wa Dawudi.
43 N'abagamba nti Kale, Dawudi mu Mwoyo kiki ekimuyisa Mukama we, ng'agamba nti
44 Mukama yagamba Mukama wange nti Tuula ku mukono gwange ogwa ddyo, Okutuusa lwe ndissa abalabe bo wansi w'ebigere byo?
45 Kale oba nga Dawudi amuyita Mukama we, ali atya omwana we?
46 Ne wataba muntu eyayinza okumuddamu ekigambo, era okuva ku lunaku olwo tewali muntu eyayaŋŋanga okumubuuza ekigambo nate.


text:
Chapter 8
1 Awo Birudaadi Omusuki n'addamu n'ayogera nti
2 Olituusa wa okwogera ebyo? Era ebigambo eby'omu kamwa ko birituusa wa okuba ng'empewo ey'amaanyi?
3 Katonda anyoola omusango? Oba Omuyinza w'ebintu byonna anyoola ensonga?
4 Abaana bo oba nga baamwanoona, Ye n'abagabula mu mukono gw'okusobya kwabwe:
5 Bw'onokkiriza okunoonyeza ddala Katonda, Ne weegayirira Omuyinza w'ebintu byonna;
6 Singa obadde mulongoofu era wa mazima; Teyandiremye nno okukuzuukukira, N'awa omukisa ekifo omubeera obutuukirivu bwo.
7 Okusooka kwo newakubadde nga kwali kutono, Naye enkomerero yo ey'oluvannyuma yandyeyongedde nnyo.
8 Kubanga buuza ab'emirembe egyasooka, nkwegayiridde, Okenneenye ebyo bajjajjaabwe bye baanoonyeza ddala:
9 (Kubanga tuli ba jjo, so tetuliiko kye tumanyi, Kubanga ennaku zaffe ze tumala ku nsi kisiikirize:)
10 Bo tebalikuyigiriza ne bakubuulira, Ne boogera ebigambo ebiva mu mutima gwabwe?
11 Ekitoogo kiyinza okukula awatali bitosi? Olulago luyinza okumera awatali mazzi?
12 Nga lukyali lubisi nga terunnatemebwa, Luwotoka okusooka omuddo omulala gwonna.
13 Bwe gatyo bwe gabeera amakubo ga bonna abeerabira Katonda; N'essuubi ly'oyo atatya Katonda binaabulanga:
14 Obwesige bwe bunaakutukanga, N'ekyo kye yeesiga ngoye za nnabbubi.
15 Aneesigamanga ku nnyumba ye, naye teeyimirirenga: Anaaginywererangako, naye teegumenga.
16 Ayerera mu maaso g'enjuba, N'amalagala ge galanda okubuna olusuku lwe.
17 Emmizi gye gikwata ku kifunvu, Alaba ekifo eky'amayinja.
18 Bw'anaazikirizibwanga okuva mu kifo kye, Awo kinaamwegaananga nga kyogera nti Sikulabangako.
19 Laba, eryo lye ssanyu ery'ekkubo lye, N'abalala baliroka okuva mu ttaka.
20 Laba, Katonda taasuulenga muntu eyatuukirira. So taawanirirenga abo abakola obubi.
21 Bw'alimala alijjuza akamwa ko enseko, N’emimwa gyo okwogerera waggulu.
22 Abakukyawa balyambala ensonyi; N’eweema ey’ababi teribaawo nate.


text:
Bya TOM GWEBAYANGA
Abatuuze ab’aliraanye ejjinja ly’e Kananage mu munisipali y’e Kamuli bakukkulumidde Abachaina olw’okubasengula okuva ku bibanja ne mu mayumba gaabwe nga tebabaliyiridde, wakati mu kubajerega nga babawa bwe baayise obusentessente.
B’agambye nti okuva ekiwandiiko lwe kyaafuluma nga kibalagira baveewo kampuni etandike okwasa ejjinja ng’ekozesa “bbaluti,” Abachina babalabizza ennaku nga babasengula mu mayumba gaabwe era b’ekookola engeri embi gye bakozesa okubaliyirira nti erimu amancoolo mangi.
B’ekozeemu ekibina ne batuuza olukiiko nga baagala ab’obuyinza babataase ku Bachina ababafuukidde bbo ky bayise olukookobe.
Abalunda ebisolo ng’ente, embuzi n’embizzi b’ebuuza gye banaabizza , oba CCCC ejja kubazimbira ebisibo by’azo n’okubiriisa oba nedda.
Aba Chinese Contractors & Construction Cooperation (CICO) be b’aweebwa ttenda y’okussa kolaasi ekiromita 15.78 mu kibuga ky’e Kamuli. Polojekiti Pulezidenti Museveni gyeyatongozza gyebuvvuddeko.


text:
Wuuno eyeefuula anoonya nnyina n'abba abantu
Maama atulugunyizza omwana lwa kusuula ssente 2000/-
Poliisi ekutte omuko lwa kutiisatiisa Nnyazaala we: Amuwandiikidde ebbaluwa n'amuteeramu essasi
Okukuza Amazaalibwa ga Kabaka ag'e 62 e Buloba - Busiro: Goberera wano butereevu
Kiggala atabukidde owa KCCA amuwambyeko emmaali ye: Amulumirizza okumuggyako emitwalo etaano
Nnamwandu wa Paasita Mugerwa adigida: Omuvubuka omuto amukubye empeta
Munnamasaka Yasin Kajabaga anoonya mubeezi
Bukedde Tv Live Stream: Okuziika Kaweesa e Kyazanga - Lwengo
Bukedde Tv Live stream: okuttibwa kwa Felix Kaweesi
Ssekisambi ne Nkuubi aba Vipers bassuuse obuvune
06 Jun 2017
06 Jun 2017
06 Jun 2017
06 Jun 2017
06 Jun 2017


text:
OLUDDA oluwaabi mu musango gw’okutta omugagga Eria Ssebunya Bugembe ‘Kasiwukira’ lwafundikidde okuleeta obujulizi n’abajulizi 23 abalumirizza nnamwandu Sarah Nabikolo, Sandra Nakkungu n’owa poliisi Jaden Ashiraf okubeera emabega w’ettemu lino.
Wabula bannamateeka baabwe abaakulembeddwa MacDusman Kabega bakubye ebituli mu bujulizi bwonna ne basaba omulamuzi Musalu Musene abejjeereze awatali kusooka kwewozaako.
MacDusman Kabega yagambye nti abajulizi bonna abajja mu kkooti tewali yeesimba mu Nabikolo n’amulumiriza nti ye yali nnannyini mmotoka Prado egambibwa okutta Kasiwukira. Era nti oludda oluwaabi olw’okulemererwa okuleeta obujulizi, lwasalawo kujweteka kiboozi nti omugenzi yalina ebyawongo ebyali byagala okusaddaaka abaana nga kino kye kyamussa. Kabega yalaze kkooti nti n’owapoliisi eyakulira okunoonyereza Mark Odong, yawa obujulizi n’agamba nti mu nnyumba teyazuulamu byawongo ssaako n’akasenge akoogerwako nti mwe biterekebwa ekitegeeza nti emboozi eno yali njweteke.
Obujulizi obulala Kabega bwe yeesigamyeko bwali bwa muganda wa Kasiwukira, Bugembe eyategeeza nti omugenzi yali takkiririza mu byawongo era obutakkaanya bwe baalina oluvannyuma lw’omugenzi okuwasa omukazi omulala, Kasiwukira yamala ne yeetonda Nabikolo n’amusonyiwa.
Kabega yasambazze n’akatambi akaakwatibwa abapoliisi omwali omuvubuka Alex Adwenywa ng’alumiriza nnamwandu Nabikolo okumulambuza ennyumba ya bba n’amuwa n’akafo akalungi w’asobola okwekweka n’atta Kasiwukira ng’akomyewo awaka.
Kabega yagambye omulamuzi nti engeri oludda oluwaabi gye lwalemererwa okuleeta Andwenywa mu kkooti, akatambi ke tekasobola kwesigamibwako nga bujulizi era n’asaba omulamuzi aleme kukeesigamako ng’asalawo oba Nabikolo asaana okwewozaako ku by’okutta bba Kasiwukira.
Ate ye Nsubuga Mubiru awolereza Sandra Nakkungu yagambye nti obujulizi bwokka obumugatta ku ttemu lino bwa mmotoka ye egambibwa okuba nga ye yatta mulamu we Kasiwukira.
Nsubuga yagambye nti Nakkungu emmotoka yagiguza Kwetegetsi nga October 16, 2014 kyokka ettemu ne libaawo nga October 17, 2014 ekitegeeza nti emmotoka teyali mu mikono gye.
Nsubuga yannyonnyodde nti Nakkungu talina musango era oludda oluwaabi lulemeddwa okuleeta obujulizi obumulumika mu ttemu lino n’asaba omulamuzi Musene amwejjeereze nga teyeewozezzaako.
Lwo oludda oluwaabi lugenda kuwa ensonga lwaki abavunaanibwa balina okwewozaako ku Lwokusatu lwa wiiki ejja. Wano omulamuzi w’ajja okusinziira okusalawo oba ng’abalagira okwewozaako oba abayimbula.
Nnamwandu Sarah Nabikolo, muganda we Sandra Nakkungu ne Jadeni Ashiraf bavunaanibwa okutta Kasiwukira.
Kigambibwa nti ettemu lino lyaliwo oluvannyuma lwa Nabikolo okufuna okutya nti amayembe Kasiwukira ge yali aleese gaali gaagala kusaddaaka omu ku baana be.


text:
Added 31st March 2017
Kasita okola bizinensi nga tolina bitabo kiba kitegeeza nti togenda kwawula magoba ku z’oteekamu. Awo osigala olowooza...
SSITA wa Barcelona, Lionel Messi, ku Lwomukaaga yakubye muganzi we, Antonella Roccuzzo embaga ku mukolo makekeke...
EMIKISA gya KCCA FC okwesogga ‘quarter’ z’empaka za Total CAF Confederations gisigadde mu yo (KCCA) kufuna kabonero...
EKIBIINA ekitwala bannabyamizannyo abasaka amawulire ag’ebyemizannyo ‘USPA’ kironze omuggunzi w’ebikonde Muzamir...
Nayagala nnyo okumuzaalamu naye nga tafuna lubuto wabula yagaana okunnamba ekizibu kye anti twamala naye emyaka...


text:
Essuula 4
1 Musa n'addamu n'ayogera nti Naye, laba, tebalinzikiriza so tebaliwulira ddoboozi lyange: kubanga balyogera nti Mukama teyakulabikira.
2 Mukama n'amugamba nti Kiki ekiri mu mukono gwo? N'ayogera nti Muggo.
3 N'ayogera nti Gusuule wansi. N'agusuula wansi, ne gufuuka omusota: Musa n'adduka mu maaso gaagwo.
4 Mukama n'agamba Musa nti Golola omukono gwo, ogukwate akawuuwo: (n'agolola omukono gwe, n'agukwata, ne gufuuka omuggo mu mukono gwe:)
5 Balyoke bakkirize nti Mukama Katonda wa bajjajja baabwe, Katonda wa Ibulayimu, Katonda wa Isaaka, era Katonda wa Yakobo, nti akulabikidde.
6 Mukama n'amugamba nate nti Teeka omukono mu kifuba kyo. N'ateeka omukono gwe mu kifuba kye: bwe yaguggyaamu, laba, omukono gwe nga gulina ebigenge ng'omuzira.
7 N'ayogera nti Guzze omukono gwo mu kifuba kyo. (N'aguzza omukono gwe mu kifuba kye; bwe yaguggya mu kifuba kye, laba, nga gufuuse ng'omubiri (gwonna).
8 Awo olulituuka bwe batalikukkiriza era bwe bataliwulira ddoboozi lya kabonero ak'olubereberye, balikkiriza eddoboozi ery'akabonero ak'okubiri.
9 Awo bwe batalikkiriza bubonero buno bwombiriri era bwe bataliwulira ddoboozi lyo, olisena ku mazzi g'omugga n'ofuka ku lukalu: amazzi g'olisena mu mugga galifuuka omusaayi ku lukalu.
10 Musa n'agamba Mukama nti Ai Mukama, nze siri muntu wa bigambo okuva ddi na ddi, newakubadde okuva lw'oyogedde n'omuddu wo: kubanga soogera mangu, n'olulimi lwange luzito.
11 Mukama n'amugamba nti Ani eyakola akamwa k'omuntu? Oba ani akola kasiru oba omuzibe w'amatu oba atunula oba muzibe w'amaaso? Si nze Mukama?
12 Kale, kaakano genda, nange ndibeera wamu n'akamwa ko, ndikuyigiriza by'olyogera.
13 N'ayogera nti Ai Mukama, tuma nno, nkwegayiridde, mu mukono gw'oyo gw'oyagala okutuma.
14 Obusungu bwa Mukama ne bubuubuukira Musa, n'ayogera nti Alooni Omuleevi muganda wo taliiwo? Mmanyi nti ayinza okwogera obulungi. Era, laba, ajja okukusisinkana: bw'alikulaba, alisanyuka mu mutima gwe.
15 Naawe olimugamba, era oliteeka ebigambo mu kamwa ke: nange ndibeera wamu n'akamwa ko, n'akamwa ke, ndibayigiriza bye mulikola.
16 Naye alibeera mutegeeza wo eri abantu: awo alikubeerera kamwa, naawe olimubeerera nga Katonda.
17 Naawe olitwala omuggo guno mu mukono gwo, gw'olikoza obubonero.
18 Musa n’agenda n'addayo eri Yesero mukoddomi we, n'amugamba nti Ka ŋŋende, nkwegayiridde, nzireyo eri baganda bange abali mu Misiri, ndabe nga bakyali balamu. Yesero n'agamba Musa nti Genda n'emirembe.
19 Mukama n'agamba Musa mu Midiyaani nti Genda, oddeyo mu Misiri: kubanga abantu bonna abaali bakunoonya obulamu bwo bafudde.
20 Musa n'atwala mukazi we n'abaana be, n'abeebagaza ku ndogoyi, n'addayo mu nsi y'e Misiri: Musa n'atwala omuggo gwa Katonda mu mukono gwe.
21 Mukama n'agamba Musa nti Bw'oliddayo mu Misiri, tolemanga kukola mu maaso ga Falaawo amagero gonna ge nteese mu mukono gwo: naye ndikakanyaza omutima gwe, talibaleka abantu okugenda.
22 Naawe oligamba Falaawo nti Bw'ati bw'ayogera Mukama nti Isiraeri ye mwana wange, omubereberye wange:
23 nange nkugambye nti Leka omwana wange ampeereze; naawe ogaanyi okumuleka: laba, nditta omwana wo, omubereberye wo.
24 Awo (bwe baali nga bakyali) mu kkubo mu kisulo, Mukama n'amusisinkana n'ayagala okumutta.
25 Awo Zipola n'atwala ejjinja ly'obwogi, n'asalako ekikuta ky'omwana we, n'akisuula ku bigerebye; n'ayogera nti Oli baze wa musaayi era omwami w'obugole bw'omusaayi.
26 N'amuleka. N'alyoka ayogera nti Oli baze wa musaayi olw'okukomola.
27 Mukama n'agamba Alooni nti Genda mu ddungu omusisinkane Musa. N'agenda n'amulaba ku lusozi lwa Katonda, n'amunywegera.
28 Musa n'agamba Alooni ebigambo byonna ebya Mukama bye yamutuma, n'obubonero bwonna bwe yamulagira.
29 Musa ne Alooni ne bagenda ne bakuŋŋaanya abakadde bonna ab'abaana ba Isiraeri:
30 Alooni n'ayogera ebigambo byonna Mukama bye yamugamba Musa, n'akola obubonero mu maaso g'abantu.
31 Abantu ne bakkiriza: bwe baawulira nti Mukama yabajjira abaana ba Isiraeri n'alaba okubonaabona kwabwe, ne bavuunama emitwe gyabwe, ne basinza.


text:
Bagamba nti kino kye kivuddeko ebbula ly’eddagala mu ddwaliro lino, ekiyinza n’okuletera abalwadde abamu okufiirwa obulamu bwabwe.
Omubalirizi w’ebitabo bya gavumenti, John Muwanga agamba nti Gavumenti ewa Mulago ensimbi obuwumbi 11 okugula eddagala nga zibadde tezongezebwa okuva mu mwaka 2011 kyokka ng’omuwendo gw’abalwadde abaligendamu buli mwaka gulinnye okuva ku 1,356,870 okutuuka ku 1,641,390.
Abakulira eddwaliro bagamba nti obuwumbi 11 ntono nnyo tezimala kugula ddagala ng’ate embeera egenda kweyongera okwonooneka eddwaliro bwe linaatandika okulongoosa ensigo kuba abalwadde bagenda kweyongera.
Mu lipooti y’akakiiko ka Palamenti akalondoola ensasaanya y’ensimbi
mu bitongole bya Gavumenti, eyavudde mu kubuuliriza kwabwe ku mivuyo egyanokolwayo Ssababazi w’ebitabo bya Gavumenti, ababaka bawadde amagezi abakulira eddwaliro lino okwogeraganya ne Minisitule y’ebyensimbi wamu n’ey’ebyobulamu okulaba nga bongerwa ensimbi z’okugula eddagala.
Ababaka era bagamba nti embeera yeeyongera okubijja kuba n’olumu ekitongole ekivunaanyizibwa ku kugula eddagala mu ggwanga, ekya ‘National Medical Stores’ olumu tekiwa ddwaliro ddagala limala.
Ebiwandiiko e Mulago biraga nti baasaba eddagala lya buwumbi butaano n’ekitundu lye lyasabwa mu mwaka 2014/15 ng’ate ekitongole ky’eddagala kyawa eddwaliro eddagala lya buwumbi buna olwo eddagala eddala eriweza ssente ezisoba mu kawumbi ne litaleetebwa.
Ababaka era basabye omuwendo gw’abakozi b’eddwaliro gwongerweko.
Baagala n’etteeka erifuga eby’okugula eddagala mu ggwanga likyusibwe, ebitongole ebirala bikkirizibwe nabyo okugula n’okutunda eddagala.


text:
Essuula 8
1 Kale mu bigambo bye twogedde kino kye kikolo: tulina kabona asinga obukulu, afaanana bw'atyo, eyatuula ku mukono ogwa ddyo ogw'entebe ey'Obukulu obw'omu ggulu,
2 omuweereza w'ebitukuvu, era ow'eweema ey'amazima, Mukama gye yasimba, si muntu.
3 Kubanga buli kabona asinga obukulu alondebwa olw'omulimu ogw'okuwangayo ebirabo era ne ssaddaaka: kyekiva kimugwanira n'oyo okubeera n'ekintu eky'okuwaayo.
4 Kale singa yali ku nsi, teyandibadde kabona n'akatono, nga waliwo abawaayo ebirabo ng'amateeka bwe gali;
5 abaweereza eby'ekifaananyi n'ekisiikirize eky'ebyo eby'omu ggulu, nga Musa bwe yabuulirwa Katonda, bwe yali ng'agenda okukola eweema: kubanga ayogera nti Tolemanga kukola byonna ng'ekyokulabirako bwe kiri kye walagibwa ku lusozi.
6 Naye kaakano aweereddwa okuweereza okusinga okuwooma, era nga bw'ali omubaka w'endagaano esinga obulungi, kubanga yalagaanyizibwa olw'ebyasuubizibwa ebisinga obulungi.
7 Kuba endagaano eri ey'olubereberye singa teyaliiko kya kunenyezebwa, tewandinoonyezebbwa bbanga ery'ey'okubiri.
8 Kubanga bw'abanenya ayogera nti Laba, ennaku zijja, bw'ayogera Mukama, Bwe ndiragaana endagaano empya n'ennyumba ya Isiraeri era n'ennyumba ya Yuda;
9 Si ng'endagaano gye nnalagaana ne bajjajja baabwe Ku lunaku lwe nnabakwata ku mukono okubaggya mu nsi y'Emisiri: Kubanga abo tebaanywerera mu ndagaano yange, Nange ne mbaleka okubalaba, bw'ayogera Mukama.
10 Kubanga eno ye ndagaano gye ndiragaana n'ennyumba ya Isiraeri Oluvannyuma lw'ennaku ziri, bw'ayogera Mukama; Nditeeka amateeka gange mu magezi gaabwe, Era ne ku mutima gwabwe ndigawandiika; Nange nnaabeeranga Katonda gye bali, Nabo banaabeeranga bantu gye ndi:
11 So buli muntu tebaliyigiriza munne, Na buli muntu muganda we, ng'ayogera nti Manya Mukama: Kubanga bonna balimmanya, Okuva ku muto okutuuka ku mukulu mu bo.
12 Kubanga ndisaasira obutali butuukirivu bwabwe, N'ebibi byabwe siribijjukira nate.
13 Bw'ayogera nti Endagaano empya ey'olubereberye aba agikaddiyizza. Naye ekikulu era ekikaddiwa kiri kumpi n'okuggwaawo.


text:
KKAMPUNI ya Vision Group efulumya Bukedde, ekwataganye ne bbanka ya DFCU, ekitebe kya Budaaki mu Uganda ne kkampuni y’ennyonyi eya KLM okunoonya omulimi n’omulunzi asinga mu Uganda omwaka gwa 2016.
Abanaavuganya mu mpaka zino mujja kutuweereza amannya gaabwe tubatuukirire tubawandiikeko buli Mmande. EDWARD SSERINNYA awandiise ku Henry Lwanga, omulimi wa Kooko e Kasawo mu Mukono ng’akulaga lwaki y’aliko akalibwako.
OKULIMA Kooko mu Disitulikiti okuli Mukono, Buikwe ne Kayunga kweyongedde nnyo era ab’eno kizibu okubabuulira ekirime ekirala ekifuna nga Kooko. Mu bitundu ebimu e Mukono batandise n’okutema emmwaanyi nga basimba Kooko nga bagamba kati y’aliko ebifuna.
Kkampuni z’ebweru ze zisinga okumugula ne bagenda ne bamukolamu ebirungo ebigenda ku caayi n’obuwoowo obulala ate oluvannyuma bamuzza kuno ne bamutuguza mu pawuda.
Henry Lwanga, omulimi wa Kooko e Kasawo mu Mukono agamba, kino kivudde ku kuba ng’ekitundu kino kyalabibwa era ne kizuulibwa ng’ekimu ku bitundu ebiddamu Kooko mu Buganda.
OKUKOLA NASSALE N’OKUSIMBA
Ofuna obuveera sayizi ennene, n’oteekamu ettaka eriddugavu nga liyiikayiika nga ssinga oba oluddewo okufukirira terikwata kutta nsigo.
Awo ekiddako kuba kufuna mabeere ga Kooko amalungi g’olaba agasobola okukola ensigo ennungi ate ng’ekuze. Gisimbemu nga ogyebasizza, ejja kukuba emirandira n’okwenoonyeza ekkubo.
Wabula tosimba wala nnyo, otakulako katono kuba bw’ogiteeka wansi ezimu zigaana okumera ate bw’oba okuba ettaka tolina kulikattira kukwata mu kaveera.
Oluvannyuma lwa wiiki bbiri ensigo eba emeze, olwo otandika okugirabirira ng’ofukirira nga buli luvannyuma lwa nnaku ssatu oba ofukirira naye olumu kisinziira ku mbeera y’obudde. Mu nassale ejja kumalamu emyezi esatu n’osimbuliza.
Mu kusimbuliza osima ekinnya ekya ffuuti bbiri ku bbiri obuwanvu n’obugazi, bw’oba olina ebigimusa oyinza okuteekamu obusa oba nnakavundira naye bw’oba tolina ate nga n’ettaka ggimu osimbirawo.
Okuva ku kinnya okutuuka ku kirala olekawo ffuuti 10 ku 10, mu kinnya zzaamu ku ttaka eriddugavu oluvannyuma ggyako akaveera, labirira mu ndabirira eya bulijjo okukuuma nga temuli muddo era oluvannyuma lw’ebiri ekitundu ku myaka esatu ku ttaka eggimu oba onogako Kooko.
Ebbeere kasita liteekako limala emyezi mukaaga ne likula n’oba ng’osobola okunoga n’okulya.
OKUKUNGULA N’OKUTUNDA
Kasita onogako ebbeere erikuze era likyusa langi ne lifuuka erya kyenvu naawe oba omulaba ng’akuze. Okikoona n’oggyamu ensigo n’ekitima tebakitwaliramu batwala nsigo zokka. Wabula ekirungi ekibaawo, amabeere ago omuva Kooko ate osobola okugakozesa mu nnimiro kubanga gavunda mangu olwo ne kifuuka ekigimusa.
OKUSOOMOZEBWA
Okufuna bbomba efuuyira, ey’amasannyalaze ng’esobola okukuba waggulu mu makoola ga Kooko bw’aba awanvuye ne kiba nga kimuyamba obutakwatibwa buwuka. Obuzibu kati obuzze bwa babbi, abanoga Kooko ekiro ne bamwasa ne bamutwala, era kati abantu batuuse kusula mu nnimiro nga bwe gwali ku Vanilla.
OKWANIKA N’AKATALE
Lwanga akolera kkampuni ya Icam, abagula Kooko omukalu ne bamutwala e Yitale. Bw’okungula Kooko ekiddako kuba kumwanika, oyinza okutunda omubisi oba omwanike wabula kkampuni ntono ezigula omubisi.
Kasita omala okumukungula n’ofunamu ensigo awo ekiddako kumubikkira mu bibookisi n’akenenuka ssupu, okutta akatima akamera, okukyusa langi n’okukola akawoowo ka cokoleeti.
Oluvannyuma lwa wiiki emu olwo n’olyoka omuteeka mu musana, oyinza okwanika mu kasana oba mu dulaaya wabula olw’okuba Kooko kyakulya talina kwanikibwa ku ttaka, alina kubeera ku bitandaalo oba ku matundubaali ate nga biyonjo.
Wano abalimi abamu we basuulira obubonero ne batta omutindo gwa Kooko. Lwanga ayongerako: Mu kiseera kino kkiro enkalu eya Kooko egula 8,000/-okuva ku mulimi ate embisi kati eri ku 2,800/- kyokka alina Kooko omungi tumugula ku 3,000/-.
Ekirungi ekiriwo kati, Gavumenti nayo erabye obulungi bwa Kooko era eyongeddemu amaanyi mu kukubiriza abantu okumulima nga mu mwaka oguwedde esobodde n’okugabira abalimi endokwa nga bayita mu Operation Wealth Creation era abantu bongedde okumusimba.
TEKINOLOGIYA
Nazimba ekifo we nkaliza Kooko nga tagendamu nkuba, era nnina ne bookisi ze nkozesa okumukenenulamu amazzi n’okumuwa akawoowo ka cokoleeti nga kano Abazungu ke basinga okwetaaga mu Kooko olwo ne ndyoka mmutwala mu ddulaaya ezimukaza n’omusana ogw’ekigero.
Nnina oluzzi lwe nasima mu kifo awali nassale nga luno ndusibako pampu ne nkuba amazzi okuva mu kinnya ne nkozesa sepenkola okugasaasaanya mu nnimiro, era sibaako nkuba na musana mu nnasale yange.
OKUYAMBA ABANTU
Engeri gye nali omulimisa, nnenda mpa abantu amagezi ku nnima ey’omulembe mu Buikwe, Kayunga ne Mukono era bangi bakyusizza ennima.
Bangi mbasikirizza okulima Kooko kuba mmaze emyaka egisoba mu 30 nga mmulima abamu baali tebamumanyi nti wa mugaso.
Nabaleetera akatale ku kyalo, Kooko omulima ate n’omunguza, kale tewaba kwekwasa lwa katale ate abalala bajja ne bayigira ku nnimiro yange. Okusimba Kooko kukuuma butonde kubanga Kooko kirime ekikola ekibira, ate asobola okuwangaala emyaka egisoba mu 50.
Kino kitegeeza nti nnyambyeko mu kukuuma obutonde ate nsimba n’emiti emirala nga emisizi, ate ne we nsimba Kooko sitemawo miti.


text:
Mu nnaku bbiri zokka ze yaakabatendeka e Namboole, asazeeko abazannyi 22 era nga 22 abaasigadde b'asuubira okutwala e Fort Portal okuzannyamu ne ttiimu ya ligyoni y'e Kitara ku Ssande.
Bano era b'agenda okuggyamu ttiimu gy'atwala mu Ethiopia yeegezeemu ne bannyinimu ku Ssande ya wiiki ejja (June 4) ate nga June 6 yeepimemu ne Senegal nga tennazannya Cape Verde nga June 11 mu gw'abalyetaba mu z'Afrika eziribeera e Cameroon mu 2019.
Abaasaliddwaako ye; Ibrahim Kibumba, Rahmat Ssenfuka, Oromchan Villa, Farouk Banga, Issa Mubiru, Eddie Kapampa, Pius Kagwa, Solomon Wafula, Juma Balinya, Muhammad Yiga, Timothy Sebudde ne Maxwell Okello n'abalala.


text:
Ebitongole ebikuuma dembe okuli Poliisi n'amagye byasuze birawuna disitulikiti y'e Luweero nga birindiridde emikolo gy'olunnaku olwaleero, Uganda okujjaguza olunnaku lw'abazira.
Gavumenti etegese emidaali 365 okuwa abazira nga kugyo emidaali 231 gy'abantu babuligyo nga waliwo n'abakuuma ddembe, abagenda okusimibwa era omukulembeze w'eggwanga lino Yoweri Kaguta Museveni ye mugenyi omukulu ku mukolo ogutegekeddwa ku Kigo kya st Augstine.
Omulamwa gw'olunnaku olwaleero, "Buli muntu asobola okufirira eggwanga n'okuleeta enkyukakyuka".
Omwogezi wa Poliisi mu kitundu ekyo, Paul Kangave agambye nti ebyokwerinda biri gulugulu.
Like us on Facebook for more News, Pics, Videos, Events, Promos & lots of fun stuff..


text:
Chapter 5
1 Mwana wange, ssangayo omwoyo eri amagezi gange; Teganga okutu eri okutegeera kwange:
2 Olyoke okuumenga okuteesa, N'emimwa gyo gikwatenga okumanya.
3 Kubanga emimwa gy'omukazi omugenyi gitonnya omubisi gw'enjuki, N'akamwa ke kasinga amafuta obugonvu:
4 Naye enkomerero ey'oluvannyuma ekaawa ng'omususa, Esala ng'ekitala eky'obwogi obubiri.
5 Ebigere bye bikka mu kufa; Ebisinde bye bikwata amagombe;
6 N'okulaba talaba kkubo ttereevu ery'obulamu: Amakubo ge gasagaasagana, so takimanyi.
7 Kale nno, baana bange, mumpulirenga, So temuvanga mu bigambo eby'omu kamwa kange.
8 Ekkubo lyo limwesambire ddala, So tosembereranga luggi lwa nnyumba ye:
9 Olemenga okuwa abalala ekitiibwa kyo, N'emyaka gyo eri omukambwe.
10 Abagenyi balemenga okukkuta amaanyi go; N'emirimu gyo giremenga okubeera mu nnyumba y'omunnaggwanga;
11 Naawe n'onakuwala enkomerero yo ng'etuuse Ennyama yo n'omubiri gwo bwe birimalibwawo,
12 N'oyogera nti Nga nakyawanga okuyigirizibwa, Omutima gwange ne gunyoomanga okunenyezebwa;
13 So saagonderanga ddoboozi lya bayigiriza bange, So saateganga kutu kwange eri abo abanjigirizanga!
14 Nabulako katono okuba mu bubi bwonna Wakati mu kkuŋŋaaniro n'ekibiina.
15 Onyweranga amazzi mu kidiba kyo ggwe, N'amazzi agakulukuta mu luzzi lwo ggwe.
16 Ensulo zo zandisaasaanidde ddala, Emigga egy'amazzi ne giba mu nguudo?
17 Gabeereranga ddala gago wekka, So si ga bagenyi wamu naawe.
18 Ensulo yo ebeerenga n'omukisa; Era sanyukiranga omukazi ow'omu buvubuka bwo.
19 Ng'ennangaazi ekwagala n'empeewo ekusanyusa, Amabeere ge gakumalenga mu biro byonna; Era osanyukirenga bulijjo okwagala kwe.
20 Kubanga lwaki ggwe okusanyukiranga omukazi omugenyi, mwana wange, N'ogwa mu kifuba ky'atali wuwo?
21 Kubanga amakubo g'abantu gali mu maaso ga Mukama, Era atereeza eŋŋendo ze zonna.
22 Obutali butuukirivu bwe ye bulikwata omubi, Era alisibibwa n'emigwa egy'okwonoona kwe,
23 Alifa olw'okubulwa okuyigirizibwa; Era olw'obusirusiru bwe obungi aliwaba.


text:
Chapter 13
1 Laba, eriiso lyange lyalaba ebyo byonna, Okutu kwange kwabiwulira ne kubitegeera.
2 Bye mumanyi era nange mbimanyi: Mmwe temunsinga.
3 Mazima naayogera n'Omuyinza w'ebintu byonna, Era njagala okuteesa ne Katonda.
4 Naye mmwe mugunja eby'obulimba, Mmwenna muli basawo abataliiko kye bagasa.
5 Singa musirikidde ddala! Lwe mwandibadde n'amagezi.
6 Muwulire nno ensonga yange, Mutege okutu eri okuwoza kw'emimwa gyange.
7 Munawolereza Katonda nga mwogera ebitali bya songa, Era nga muleeta eby’obulimba?
8 Munaamutya kitiibwa? Munaayomberera Katonda?
9 Kirungi ye okubakebera? Oba ng'omuntu bw'alimba munne munaamulimba ye?
10 Talirema kubanenya, Bwe munaatya ekitiibwa mu kyama.
11 Obukulu bwe obusinga tebulibatiisa N'entiisa ye teribagwako?
12 Ebigambo byammwe ebijjukirwa ngero za vvu, Enkomera zammwe nkomera za ttaka.
13 Musirike mundeke njogere, Ebinaayagala okujja binjijire.
14 Kiki ekinaaba kintwaza omubiri gwange mu mannyo gange, Ne nteeka obulamu bwange mu mukono gwange?
15 Newakubadde ng'anzita era naye naamulindiriranga: Era naye naakakasanga amakubo gange mu maaso ge.
16 Era ekyo kye kinaabanga obulokozi bwange; Kubanga omusajja atatya Katonda taatuukenga mu maaso ge.
17 Muwulire nnyo ebigambo byange, N'ebyo bye njatula bibe mu matu gammwe.
18 Laba nno, ndiraanyizza ensonga yange; Mmanyi nga ndi mutuukirivu.
19 Ani anaawakana nange? Kubanga kaakano naasirika ne nta omukka.
20 Kyokka tonkola bigambo bibiri, Kale ne sseekweka amaaso go:
21 Nziyaako omukono gwo gumbeere wala; So n'entiisa yo ereme okunkanga.
22 Kale koowoola ggwe nange naayitaba; Oba leka njogere naawe onziremu.
23 Obutali butuukirivu bwange n'ebibi byange byenkana wa obungi? Ntegeeza okusobya kwange n'okwonoona kwange.
24 Okisiza ki amaaso go, N'ompita omulabe wo?
25 Onoococca essubi eritwalibwa empewo? Era onooyigganya ebisasiro ebikaze?
26 Kubanga ompandiikira ebigambo eby'ekkabyo, Era onsisa obutali butuukirivu obw'omu buto bwange:
27 N'ebigere byange obisiba mu nvuba, era olamba amakubo gange gonna; Okoloboza olukoloboze okwetooloola ebigere byange:
28 Newakubadde nga nfaanana ekintu ekivundu ekiggwaawo, Ekyambalo ekiriiriddwa ennyenje.


text:
Barometer
Home Current Affairs Barometer
This is a topical discussion show focussing on current issues happening in the country.
Enkalu Wakati wa Beti Kamya ne Lukwago
Kiki ekiviriddeko abanene okulwaanagana
Ebya ‘Bad DP’ ne ‘Good DP’ (Betty Nambooze, Mukasa Mbidde)
Kiki Ekitabula Nambooze ne DP?
Okulonda Kyabazinga Kubwa Ambasada (Frank Gashumba, Alex Luganda)
Obwa Kyabazinga n'oluda oluvuganya gavumenti binaasigalawo?
Obulippo mu Madda ga Dr Kizza Besigye
Butegezaaki mu byobufuzi bw'eggwanga
Paalimenti ekyalina ekitiibwa?
Ebigenda mumaaso mu paalimenti
Ebifa Mu Ggwanga (Betty Nambooze)
Ebifa Mu Ggwanga
Emyaka Gyobwa Pulezidenti ne Kayihura mu Kkooti
Museveni e Nakawuka, abasawo abagobye Ensonga Z'enkyankwanzi Ensonga za Muhanga
Obuwanguzi Bwa Trump
Obuwanguzi bwa Trump, kiki ekyokiyiga eri Bannauganda ne Africa?
Ebifa mu ggwanga Uganda (Hon. Betty Nambooze, Hon. Tinkasiimire) – Part 1
Ebifa mu ggwanga Uganda
Ebbugumu mu Musango Gwa Kayihura(Frank Gashumba, Hon Pentagon)
Ebbugumu mu musango gwa Kayihura, Kirengeza ggwanga gyelilaga?


text:
KYAJJAWO KYOKKA?
Ekikakampa ky’Ekiwuka Ekiyitibwa Silver Ant eky’Omu Ddungu Sahara
EKIWUKA ekiyitibwa silver ant ekibeera mu ddungu Sahara kye kimu ku biramu ebisinga okugumira ebbugumu eringi. Omusana ogw’omu ttuntu bwe guba gwememula mu ddungu Sahara, ebiramu ebirya ekiwuka ekyo ne bigenda okwewogoma omusana, ekiwuka ekyo kivaayo ne kitandika okunoonya eby’okulya mu bwangu. Mu by’okulya ebyo mwe muba n’ebiwuka ebiba bifudde olw’ebbugumu eringi.
Weetegereze: Ekiwuka ekyo kiriko ekikakampa ekikiyamba obutookebwa nnyo musana. Ekikakampa ekyo kiriko obwoya kungulu. Obwoya obwo buleetera ekiwuka ekyo okumasamasa. Obwoya obwo bwakula nga butyubu obw’ensonda essatu. Enjuyi ebbiri ez’obwoya obwo ezitunudde waggulu ziriko obuyengo ate oludda lwabwo olwa wansi teruliiko buyengo. Enkula y’obwoya obwo erina emiganyulo ebiri. Ogusooka, esobozesa obwoya obwo okutangira ebbugumu eriva ku njuba okutuuka ku mubiri gw’ekiwuka. Ogw’okubiri, esobozesa ebbugumu eriba liyingidde mu mubiri gw’ekiwuka ekyo okufuluma. Ate olubuto lw’ekiwuka ekyo lutangira ebbugumu eriva wansi okuyingira mu mubiri gw’ekiwuka. *
Ekikakampa kya silver ant kiyamba ebbugumu ly’omubiri gw’ekiwuka ekyo obutasukka diguli 53.6°C, kubanga singa ebbugumu ly’omubiri gwakyo lisukako awo ekiwuka ekyo kifa. Ekiwuka ekyo kyewunyisa nnyo bannassaayansi ne kiba nti banoonyereza ku ngeri gye bayinza okukola ebintu ebisobola okukuumira ebbugumu wansi ne bwe kiba nti tewali biwujjo (fan).
Olowooza otya? Ekikakampa kya silver ant kyajjawo kyokka oba kyatondebwa butondebwa?
^ lup. 4 Ebintu ebirala ebiyamba ekiwuka ekyo ze protein eziri mu mubiri gwakyo ezisobola okugumira ebbugumu eringi, n’amagulu amawanvu agakisobozesa okudduka ku sipiidi n’obutakoona wansi ku musenyu oguba gwokya ennyo. Ate era kirina mmaapu mu bwongo ne kiba nti ne bwe kiba wala okuva we kisula kisobola okukozesa ekkubo erisinga okuba ery’okumpi okuddayo.


text:
Essuula 21
1 Mukama n'ajjira Saala nga bwe yayogera, era Mukama n’akola Saala nga bwe yagamba.
2 Saala n'aba olubuto, n'azaalira Ibulayimu omwana ow'obulenzi ng'akaddiye, mu biro ebyo ebyateekebwawo Katonda bye yamugambako.
3 lbulayimu n'atuuma omwana we eyamuzaalirwa, Saala gwe yamuzaalira, erinnya lye Isaaka.
4 Ibulayimu n'akomola omwana we Isaaka nga yaakamaze ennaku munaana, nga Katonda bwe yamulagira.
5 Era Ibulayimu yali yaakamaze emyaka kikumi, omwana we Isaaka bwe yamuzaalirwa.
6 Katonda n'ayogera nti, Wabeewo abbanga wakati mu mazzi, lyawulenga amazzi n'amazzi.
7 N'ayogera nti Aluwa oyo eyandigambye Ibulayimu nga Saala aliyonsa abaana be? kubanga mmuzaalidde omwana ow'obulenzi ng'akaddiye.
8 Omwana n'akula, n'ava ku mabeere: Ibulayimu n'afumba embaga ennene ku lunaku Isaaka lwe yaviirako ku mabeere.
9 Saala n'alaba omwana wa Agali Omumisiri, gwe yazaalira Ibulayimu, ng'aduula.
10 Kyeyava agamba Ibulayimu nti Goba omuzaana ono n'omwana we: kubanga omwana w'omuzaana ono tajja kubeera musika wamu n'omwana wange, ye Isaaka.
11 N'ekigambo ekyo ne kiba kizibu nnyo mu maaso ga Ibulayimu olw'omwana we.
12 Katonda n'agamba Ibulayimu nti Kireme okuba ekizibu mu maaso go olw'omulenzi, n'olw'omuzaana wo; mu byonna Saala by'anaakubuuliranga, owuliranga eddoboozi lye; kubanga mu Isaaka ezzadde lyo mwe linaayitirwanga.
13 Era ne mu mwana w'omuzaana ndimuviisaamu eggwanga, kubanga ye lye zzadde lyo.
14 Ibulayimu n'agolokoka eakya mu makya, n'addira emmere n'ensawo ey'eddiba ey'amazzi, n'abiwa Agali, ng'abissa ku kibegabega kye, n'omwana, n'amusindika: n'agenda, n'atambuliratambulira mu ddungu ery'e Beeruseba;
15 N'amazzi ag'omu ddiba ne gaggwaamu, n’asazika omwana wansi w'ekisaka ekimu.
16 N'agenda, n'atuula wansi ng'amutunuulira walako, ug'ebbanga akasaale we kagwa: kubanga yayogera nti Nneme okulaba omwana ng'afa. N'atuula ng'amutunuulira, n'ayimusa eddoboozi lye, n'akaaba. era n'emmunyeenye.
17 Katonda n'awulira eddoboozi ly'omulenzi; ne malayika wa Katonda n'ayita Agali ng'ayima mu ggulu, n’amugamba nti Obadde otya, Agali? totya; kubanga Katonda awulidde eddoboozi ly'omulenzi w'ali.
18 Golokoka, oyimuse omulenzi, omukwate mu ngalo zo; kubanga ndimufuula eggwanga eddene.
19 Katonda n'azibula amaaso ge, n'alaba oluzzi lw'amazzi n'agenda, n'ajjuza eddiba amazzi, n'anywesa omulenzi.
20 Katonda n'aba wamu n'omulenzi, n'akula; n'atuulanga mu ddungu, n'afuuka omulasi w'obusaale.
21 N'atuulanga mu ddungu ery'e Palani: ne nnyina n'amuwasiza omukazi mu nsi y'e Misiri.
22 Awo mu biro ebyo Abimereki ne Fikoli omukulu w'eggye ne bagamba Ibulayimu nti Katonda ali wamu naawe mu byonna by'okola:
23 kale nno, ndayirira wano Katonda nga tonkuusekuusenga nze; newakubadde omwana wange, newakubadde omwana w'omwana wange: naye ng'ekisa bwe kiri kye nkukoze, naawe ononkolanga bw'otyo nze, n'ensi gye watuulamu.
24 Ibulayimu n'ayogera nti Nnaalayira.
25 Ibulayimu n'anenya Abimereki olw'oluzzi lw'amazzi abaddu ba Abimereki lwe baamuggyako olw'amaanyi.
26 Abimereki n'ayogera nti Simumanyi bw'ali eyakola bw'atyo; so tombuulirangako, so siwulirangako era, wabula leero.
27 Ibulayimu n'addira endiga n'ente, n'abiwa Abimereki, ne balagaana endagaano bombi.
28 Ibulayimu n'ateeka endiga enduusi musanvu ez'omu kisibo wamu zokka.
29 Abimereki n'agamba Ibulayimu nti Endiga ezo enduusi omusanw z'otadde awamu zokka amakulu gaazo ki?
30 N'ayogera nti Endiga ezo eaduusi omusanvu onooziweebwa mu mukono gwange, ekyo kibeere omujulirwa gye ndi, nga nze nnasima oluzzi olwo.
31 Kyeyava ayita ekifo ekyo Beeruseba; kubanga eyo gye baalayirira bombi.
32 Bwe batyo ne balagaanira endagaano mu Beeruseba: Abimereki n'agolokoka ne Fikoli omukulu w'eggye lye, ne baddayo mu nsi eya Abafirisuuti.
33 (Ibulayimu) n'asimba omumyulira mu Beeruseba, n'akoowoolera eyo erinaya lya Mukama, Katonda ataggwaawo.
34 Ibulayimu n'amala ennaku nnyiagi mu nsi eya Abafisuuti.


text:
Chapter 12
1 Awo Yobu n'addamu n'ayogera nti
2 Mazima ddala mmwe muli bantu bennyini, Era amagezi galifiira wamu nammwe.
3 Naye nange nnina okutegeera so si mmwe mwekka; Mmwe temunsinga: Weewaawo, ani atamanyi ebiri ng'ebyo?
4 Ninga omuntu asekererwa eri munne, Omusajja eyakaabira Katonda n'amuddamu: Omusajja ow'ensonga era eyatuukirira asekererwa.
5 Mu kulowooza kw'oyo eyessa mulimu okunyooma akabi; Kweteekeddeteekedde abo abaseerera n'ekigere kyabwe.
6 Eweema ez'abanyazi ziraba omukisa, N'abo abanyiiza Katonda baba mirembe; Katonda aleeta ebintu bingi mu mukono gwabwe.
7 Naye nno buuza ensolo, zinaakuyigiriza; N'ennyonyi ez'omu bbanga, zinaakubuulira:
8 Oba yogera n'ettaka, linaakuyigiriza; N'ebyennyanja ebiri mu nnyanja binaakunnyonnyola.
9 Ani atamanyi mu ebyo byonna, Ng'omukono gwa Mukama gwe guleese ebyo?
10 Obulamu bwa buli kintu ekiramu buli mu mukono gw'oyo, N'omukka gw'abantu bonna.
11 Okutu tekukema bigambo, Era ng'amatama bwe galega ku mmere yaago?
12 Amagezi gaba n'abasajja abakadde, N'okutegeera kuba mu kuwangaala ennaku nnyingi.
13 Eri ye eriyo amagezi n'amaanyi; yalina okuteesa ebigambo n'okutegeera.
14 Laba, amenya so tekiyinzika kuzimbibwa nate; Aggalira omuntu so tewayinza kubaawo kuggulawo.
15 Laba, aziyiza amazzi ne gakala; Nate agasindika ne gavuunika ensi.
16 Eri ye eriyo amaanyi n'okukolera ddala; Alimbibwa n'alimba babe.
17 Atwala abateesa b'ebigambo nga banyagiddwa, N'abalamuzi abafuula abasirusiru.
18 Asumulula olujegere lwa bakabaka, Era asiba ekiwato kyabwe n'olukoba.
19 Atwala bakabona nga banyagiddwa, Era amegga ab'amaanyi.
20 Abeesigwa amalawo okwogera kwabwe, N'abakadde abaggyako okutegeera kwabwe.
21 Afuka okunyoomebwa ku balangira, Era asumulula olukoba olw'ab'amaanyi.
22 Ayolesa eby'obuziba ng'abiggya mu kizikiza, Era ayerula ekisiikirize eky'okufa.
23 Ayaza amawanga, era agazikiriza: Abunya amawanga mu nsi, era agakomyawo.
24 Abakulu b'abantu ab'omu nsi abaggyako omwoyo, Era abawabiza mu ddungu awatali kkubo.
25 Bawammantira mu kizikiza awatali musana, Era abatagassa ng'omutamiivu.


text:
Essuula 1
1 Paulo, eyayitibwa okuba omutume wa Yesu Kristo olw'okwagala kwa Katonda, ne Sossene ow'oluganda,
2 eri ekkanisa ya Katonda eri mu Kkolinso, abaatukuzibwa mu Kristo Yesu, abaayitibwa okuba abatukuvu, wamu ne bonna abakoowoola erinnya lya Mukama waffe Yesu Kristo mu buli kifo, ye Mukama waabwe era owaffe:
3 ekisa kibeerenga gye muli n'emirembe ebiva eri Katonda Kitaffe, ne Mukama waffe Yesu Kristo.
4 Nneebaza Katonda wange bulijjo ku lwammwe, olw'ekisa kya Katonda kye mwaweerwa mu Kristo Yesu;
5 kubanga mu buli kigambo mwagaggawalira mu ye, mu kwogera kwonna ne mu kutegeera kwonna;
6 ng'okutegeeza kwa Kristo bwe kwanywezebwa mu mmwe:
7 mmwe obutaweebuuka mu kirabo kyonna; nga mulindirira okubikkulibwa kwa Mukama waffe Yesu Kristo;
8 era alibanyweza okutuusa ku nkomerero, obutabaako kya kunenyezebwa ku lunaku lwa Mukama waffe Yesu Kristo.
9 Katonda mwesigwa, eyabayisa okuyingira mu kusseekimu kw'Omwana we Yesu Kristo Mukama waffe.
10 Naye mbeegayirira, ab'oluganda, olw'erinnya lya Mukama waffe Yesu Kristo, mwenna okwogeranga obumu, so okwawukana kulemenga okuba mu mmwe, naye mugattirwenga ddala mu magezi gamu ne mu kulowooza kumu.
11 Kubanga nnabuulirwa ebifa gye muli, baganda bange, abo ab'omu nnyumba ya Kuloowe, ng'eriyo ennyombo mu mmwe.
12 Kye njogedde kye kino nti buli muntu mu mmwe ayogera nti Nze ndi wa Pawulo; nange wa Apolo; nange wa Keefa; nange wa Kristo:
13 Kristo ayawuliddwamu? Pawulo yakomererwa ku lwammwe? oba mwabatizibwa okuyingira mu linnya lya Pawulo?
14 Nneebaza Katonda kubanga sibatizanga muntu yenna mu mmwe, wabula Kulisupo ne Gaayo;
15 omuntu yenna alemenga okwogera nga mwabatizibwa okuyingira mu linnya lyange:
16 Era nnabatiza n'ennyumba ya Suteefana: nate simanyi nga nnabatiza omulala yenna.
17 Kubanga Kristo teyantuma kubatiza, wabula okubuulira Enjiri: si mu magezi ga bigambo, omusalaba gwa Kristo gulemenga okuba ogw'obwereere.
18 Kubanga ekigambo eky'omusalaba bwe busirusiru eri abo ababula; naye eri ffe abalokebwa ge maanyi ga Katonda.
19 Kubanga kyawandiikibwa nti Ndizikiriza amagezi g'abagezigezi, N'obukabakaba bw'abakabakaba ndibuggyawo.
20 Omugezigezi aluwa? omuwaadiisi aluwa? omuwakanyi ow'omu nsi muno aluwa? Katonda teyasiruwaza magezi ga nsi?
21 Kubanga mu magezi ga Katonda ensi olw'amagezi gaayo bw'etaategeera Katonda, Katonda n'asiima olw'obusirusiru obw'okubuulira okwo okulokola abo abakkiriza.
22 Kubanga Abayudaaya basaba obubonero, n'Abayonaani banoonya amagezi:
23 naye ffe tubuulira Kristo eyakomererwa, eri Abayudaaya nkonge, n'eri ab'amawanga busirusiru;
24 naye eri abo abayite Abayudaaya era n'Abayonaani, Kristo maanyi ga Katonda, era magezi ga Katonda.
25 Kubanga obusirusiru bwa Katonda businga abantu amagezi; n'obunafu bwa Katonda businga abantu amaanyi.
26 Kubanga mutunuulire okuyitibwa kwammwe, ab'oluganda, ng'ab'amagezi ag'omubiri si bangi abayitibwa, ab'amaanyi si bangi, ab'ekitiibwa si bangi:
27 naye Katonda yalonda ebisirusiru eby'ensi, abagezigezi abakwase ensonyi; era Katonda yalonda ebinafu eby'ensi, akwase ensonyi eby'amaanyi;
28 n'ebikopi by'ensi n'ebinyoomebwa Katonda yabironda era n'ebitaliiwo, aggyewo ebiriwo:
29 omubiri gwonna gulemenga okwenyumiriza mu maaso ga Katonda.
30 Naye ku bw'oyo mmwe muli mu Kristo Yesu, eyafuuka amagezi gye tuli okuva eri Katonda, era n'obutuukirivu n'okutukuzibwa, n'okununulibwa:
31 nga bwe kyawandiikibwa nti Eyeenyumiriza, yeenyumiririzenga mu Mukama.


text:
Zari atulise n'akaaba bw'akubye ku mulambo gwa Ssemwanga eriiso: Abaana bamuwooyawooyezza
Zari n'abaana batuukidde mu byokwerinda ebyamaanyi: Beebulunguddwa bakanyama
Ekiri e Kayunga: Entaana ya Ssemwanga ewedde okuyooyootebwa, abakungubazi bakyesomba okwetaba mu kuziika
Ebyabaddewo ng'omulambo gwa Ssemwanga gutuusibwa ku biggya e Kayunga: Biwoobe
Okusabira omwoyo gw'omugenzi Ivan Ssemwanga mu lutikko e Namirembe: Aziikwa nkya ku Lwokubiri e Kayunga
Okukungubagira Polofeesa Lawrence Mukiibi kusitudde abanene
Ssekandi akungubagidde omugenzi Polof. Mukiibi mu makaage e Kitemu
Okusabira omwoyo gw'omugenzi Kaweesi e Namugongo
Gibadde miranga na kwazirana ng'omulambo gwa Ivan Ssemwanga gutuusibwa ku kisaawe Entebbe.
Polofesa Lawrence Mukiibi abadde akulira amasomero ga St. Lawrence schools afudde
07 Jul 2017
07 Jul 2017
07 Jul 2017
07 Jul 2017
07 Jul 2017


text:
Chapter 16
1 Okwatanga omwezi Abibu, weekuumenga Okuyitako eri Mukama Katonda wo: kubanga mu mwezi Abibu Mukama Katonda wo mwe yakuggira mu Misiri ekiro.
2 Era onottiranga Okuyitako Mukama Katonda wo, ku mbuzi n, ku nte, mu kifo Mukama ky'alyeroboza okutuuza omwo erinnya lye.
3 Tolyanga mmere nzimbulukuse wamu nakwo; onoomalanga ennaku musanvu ng'olya emmere eteri nzimbulukuse wamu nakwo, ye mmere ey'okunakuwala; kubanga wava mu nsi y'e Misiri ng'oyanguwa: ojjukirenga olunaku lwe waviiramu mu nsi y'e Misiri ennaku zonna ez'obulamu bwo.
4 So tewalabikanga gy'oli kizimbulukusa mu nsalo zo zonna ennaku musanvu; so tewasigalangawo ku nnyama, gy'onottanga ku lunaku olw'olubereberye akawungeezi, okusulawo okukeesa obudde.
5 Tottiranga Kuyitako munda w'oluggi lwonna ku nzigi zo, Mukama Katonda wo z'akuwa:
6 naye mu kifo Mukama Katonda wo ky'alyeroboza okutuuza omwo erinnya lye, eyo gy'onottiranga Okuyitako akawungeezi, enjuba ng'egwa, mu biro bye waviiramu mu Misiri.
7 Era onookwokyanga n'okuliiranga mu kifo Mukama Katonda wo ky'alyeroboza: era onookyukanga enkya, n'ogenda mu weema zo.
8 Ennaku mukaaga onoolyanga emmere eteri nzimbulukuse: ne ku lunaku olw'omusanvu wanaabanga okukuŋŋaana okutukuvu eri Mukama Katonda wo; tolukolerangako mulimu gwonna.
9 Oneebaliranga ssabbiiti musanvu: okuva ku biro by'otanuliramu okussa ekiwabyo ku ŋŋaano ng'ekyali mu nnimiro kw'onoosookeranga okubala ssabbiiti omusanvu.
10 Era oneekuumanga embaga eya ssabbiiti eri Mukama Katonda wo ng'omuwa omusolo ogw'ekyo ky'owaayo ku bubwo eky'omukono gwo, ky'onowangayo nga Mukama Katonda wo bw'akuwa omukisa:
11 era onoosanyukiranga mu maaso ga Mukama Katonda wo, ggwe ne mutabani wo ne muwala wo n'omuddu wo n'Omuzaana wo n'Omuleevi ali munda w'enzigi zo ne munnaggwanga ne mulekwa ne namwandu, abali wakati wo, mu kifo Mukama Katonda wo ky'alyeroboza okutuuza omwo erinnya lye.
12 Era onojjukiranga nga wali muddu mu Misiri: era onookwatanga onookolanga amateeka gano.
13 Oneekuumiranga embaga ey'ensiisira ennaku musanvu, bw'onoobanga omaze okutereka eby'omugguuliro lyo n'eby'omu ssogolero lyo:
14 era onoosanyukiranga embaga yo, ggwe ne mutabani wo ne muwala wo, n'omuddu wo n'omuzaana wo, n'Omuleevi ne munnaggwanga ne mulekwa ne nnamwandu, abali munda w'enzigi zo.
15 Ennaku musanvu oneekuumanga embaga eri Mukama Katonda wo mu kifo Mukama ky'alyeroboza: kubanga Mukama Katonda wo anaakuwanga omukisa mu bibala byo byonna, ne mu mulimu gwonna ogw'engalo zo, era onoobanga n'essanyu jjereere. Emirundi esatu buli mwaka abasajja bo bonna banaalabikanga mu maaso ga Mukama Katonda wo mu kifo ky'alyeroboza: ku mbaga ey'emmere eteri nzimbulukuse, ne ku mbaga eya ssabbiiti, ne ku mbaga ey'ensiisira: so tebalabikanga mu maaso ga Mukama nga tebalina kintu:
16 Emirundi esatu buli mwaka abasajja bo bonna banaalabikanga mu maaso ga Mukama Katonda wo mu kifo ky'alyeroboza: ku mbaga ey'emmere eteri nzimbulukuse, ne ku mbaga eya ssabbiiti, ne ku mbaga ey'ensiisira: so tebalabikanga mu maaso ga Mukama nga tebalina kintu:
17 buli muntu anaawanga nga bw'anaayinzanga, ng'omukisa bwe gunaabanga ogwa Mukama Katonda wo gw'akuwadde:
18 Abalamuzi n'abaami onossangawo mu nzigi zo zonna Mukama Katonda wo z'akuwa, ng'ebika byo bwe biri: era banaasaliranga abantu emisango egy'ensonga.
19 Tokyamyanga musango; tosalirizanga bantu: so tolyanga nguzi; kubanga enguzi eziba amaaso g'ab'amagezi, era ekyusakyusa ebigambo by'abatuukirivu.
20 Eby'obutuukirivu ddala by'onoogobereranga, olyoke obenga omulamu, osikire ensi Mukama Katonda wo gy'akuwa.
21 Teweesimbiranga muti gwonna okuba Asera ku mabbali g'ekyoto kya Mukama Katonda wo, ky'oneekoleranga.
22 So teweeyimiririzanga mpagi; Mukama Katonda wo gy'akyawa.


text:
Chapter 22
1 Omuntu bw'abbanga ente, oba endiga, n'amala agitta oba kugitunda; azzangawo ente ttaano olw'ente, n'endiga nnya olw'endiga.
2 Omubbi bw'alabibwanga ng'asima n'akubibwa n'amala afa, tewabanga musango gwa musaayi ku lulwe.
3 Oba enjuba bw'eba ng'evuddeyo ku ye, wabanga omusango ogw'omusaayi ku lulwe: kimugwanidde okuliwa; oba nga talina kintu, atundibwanga olw'okubba kwe.
4 Kye yabba bwe kirabikanga mu mukono gwe nga kikyali kiramu, oba nte, oba ndogoyi, oba ndiga; azzangawo bbiri.
5 Omuntu bw'aliisanga olusuku oba nnimiro y'emizabbibu, bw'agirekanga ensolo ye n'erya ku lusuku olw'omuntu omulala; aliwanga ku by'olusuku lwe ebisinga, ne ku by'ennimiro ye ey'emizabbibu ebisinga.
6 Omuliro bwe gwakanga ne gulinnya mu maggwa, emitwalo gy'eŋŋaano oba eŋŋaano ng'ekyamera oba nnimiro ne bimala bisiriira; akumanga omuliro, talemanga kuliwa.
7 Omuntu bw'ateresanga munne effeeza oba bintu, ne bamala babibbira mu nnyumba ye; omubbi bw'anaalabikanga aliwanga emirundi ebiri.
8 Omubbi bw'atalabikanga, nannyini nnyumba asembereranga Katonda, okulaba oba nga teyateeka mukono gwe ku bintu bya munne.
9 Kubanga buli kigambo eky'okwonoona, oba olw'ente, oba olw'endogoyi, oba olw'endiga, oba olw'engoye, oba olwa buli kibuze, omuntu ky'ayogerako nti Kye kino, ensonga ey'abo bombi ereetwanga eri Katonda; oli Katonda gw'asaliranga omusango aliwanga emirundi ebiri.
10 Omuntu bw'ateresanga munne endogoyi, oba nte, oba ndiga, oba nsolo yonna; nayo n'emala efa, oba kufaafaagana, oba okugobebwa nga tewali muntu alaba:
11 ekirayiro kya Mukama kibeeranga wakati waabwe bombi, nga teyateeka mukono gwe ku bintu bya munne; nannyiniyo akikkirizanga, so taliwanga.
12 Naye bw'ebbibwanga ku ye, amuliyiranga nannyiniyo.
13 Bw'etaagulwataagulwanga, agireetanga ebe omujulirwa; tamuliyiranga olw'etaaguddwa.
14 Era omuntu bw'asabanga ekintu eri munne, ne kyonooneka, oba ne kifa, nga taliiwo nannyinikyo, talemanga kumuliyira.
15 Nannyinikyo bw'abangawo, tamuliyiranga: bwe kibanga eky'empeera, nga kyajja lwa mpeera yaakyo olw'okupangisa.
16 Era omuntu bw'asendasendanga omuwala omuto atannayogerezebwa n'amala amwonoona, talemanga kuliwa bintu eby'obuko ku lulwe alyoke abeere mukazi we.
17 Kitaawe bw'agaaniranga ddala okumumuwa, aliwanga ku muwendo ogw'okwogereza abawala abato.
18 Omukazi omulogo tomulekanga mulamu.
19 Buli asulanga n'ensolo, talemanga kuttibwa.
20 Awangayo ssaddaaka eri katonda yenna, wabula eri Mukama yekka, azikirizibwanga ddala.
21 Era munnaggwanga tomwonoonanga, so tomukolanga bubi: kubanga mwali bannaggwanga mu nsi ey'e Misiri.
22 Buli nnamwandu ne mulekwa temubabonyaabonyanga.
23 Bw'onoobabonyaabonyanga n'akatono, bwe banankaabiranga nze, siiremenga kuwulira kukaba kwabwe;
24 era obusungu bwange bulyaka nnyo, nange naabattanga n'ekitala; ne bakazi bammwe baliba bannamwandu, n'abaana bammwe bamulekwa.
25 Bw'owolanga buli omu mu bantu bange ali naawe effeeza nga mwavu, tomubeereranga ng'omubanzi, so tomusaliranga magoba.
26 Bw'osingirwanga ekyambalo kya munno, omuddizangayo enjuba nga tennagwa:
27 kubanga ekyo kye kimubikka kyokka, kye kyambalo kye eky'omubiri gwe: aneebikka ki? awo, bw'anankaabiranga, naawuliranga; kubanga nnina ekisa.
28 Tovumanga Katonda, so tokolimiranga omukulu w'abantu bo.
29 Tolwanga kuwaayo ku bungi obw'ebibala byo n'envinnyo yo. Omubereberye mu baana bo omumpanga.
30 Bw'otyo bw'onookolanga era n'ente zo, n'endiga zo: ennaku musanvu ebeeranga ne nnyina waayo; ku lunaku olw'omunaana ogimpanga nze.
31 Era munaabanga abantu abatukuvu gye ndi: kyemunaavanga mulema okulya ku nnyama ensolo gye zisse mu nsiko; mugisuuliranga embwa.


text:
Abakungu mu Lubiri lw’e Buckingham gy’abeera e London baategeezezza nti, ssennyiga alemedde ku Kkwiini era abasawo baamusabye awummulemu asooke assuuke....
Ebbaala eno mwe babadde beekulisiza mu kibuga Istanbul ekya Butuluuki (Turkey), yabadde ekubyeko nga ne w’oyisa ekigere tewali.
KKWIINI wa Bungereza, Alexandra Mary Elizabeth II, Ssekukkulu agiriiridde ku ndiri mu Lubiri lwe olw’e Buckingham olwa kiyegu eky’amaanyi.
PULEZIDENTI wa DR Congo, Joseph Kabange Kabila akoppye omuze gw’abakulembeze ba Afrika abalala ogw’okweremeza mu buyinza nga kati atandise okuttisa abantu....
ABAKULEMBEZE b’amawanga g’obugwanjuba bwa Afrika abeegattira mu kibiina kya ECOWAS balagidde Pulezidenti munnaabwe owa Gambia, Yahya Jammeh okuwaayo obuyinza...
AKAB ENJE ddekabusa kagudde e Kenya, ttuleera y’amafuta ebadde ejja mu Uganda bw’eremeredde ddereeva n’etomera mmotoka 14, zonna ne zikwata omuliro omusirikkidde...
POLIISI y’ebidduka e Masaka ekubye omwogezi w’ekibiina kya NRM ng’emulanga obutagondera mateeka g’ebidduka.
OMULABIRIZI w’e Namirembe, Rt. Rev WilberForce Kityo Luwalira alagidde abaweereza abakolagana n’abantu ab’enjawulo okubba ettaka ly’Obulabirizi babonerezebwe...
Omuwala omulala, Jessica Drake avuddeyo mu lwatu n’alumiriza Donald Trump okweyisa mu ngeri eyeekiseegu.
EDDWAALIRO lya gavumenti eryakubye omwana eddagala effu n’aziba amaaso, nnyina w’omwana aliroopye ku poliisi ng’ayagala abasawo bavunaanibwe.
29 Jun 2017
29 Jun 2017
29 Jun 2017
29 Jun 2017
29 Jun 2017


text:
OMUTENDESI wa Vipers, Miguel Da Costa afunye ku buweerero, oluvannyuma lw’obazannyi be babiri okuwona obuvune bwe baafuna nga battunka ne Platinum Stars mu gw’oluzannya olusooka e Kitende wiikendi ewedde mu CAF Confederations Cup.
Omupiira guno Viper yaguwangula 1-0 kyokka Erisa Ssekisambu ne Brian Nkuubi baafulumizibwa nga bafunye obuvune ekibadde kitadde Vipers ku puleesa mu kaseera nga balina ennaku nya zokka badding’ana ne Platinum Stars e South Afrika.
Vipers okuyitawo yetaaga kulemagana kwonna kyokka obuvune bwa Sekisambu en Nkuubi abaatandika ogwasooka bubadde butiisiza abakungu ba ttiimu eno.
Omusawo wa ttiimu eno Mike Lule agambye nti kati Sekisambu ne Nkuubi bali mu mbeera nnungi okuzannya


text:
Chapter 3
1 Awo Nawomi nnyazaala we n'amugamba nti Mwana wange, siikunoonyeze kuwummula, obe bulungi?
2 Era kaakano Bowaazi muganda waffe taliiwo gye wabeeranga n'abazaana be? Laba, awewa sayiri ekiro kino mu gguuliro.
3 Kale naaba osaabe amafuta, oyambale ebyambalo byo, oserengete mu gguuliro: naye teweetegeeza eri omusajja oyo okutuusa lw'anaamala okulya n'okunywa.
4 Awo olunaatuuka bw'anaagalamira, wekkaanye ekifo mw'anaagalamira, naawe n'oyingira n'obikkula ebigere bye, n'ogalamira; naye anaakubuulira bw'onookola.
5 N'amugamba nti Byonna by'oyogedde naabikola.
6 N'aserengeta mu gguuliro, n'akola nga byonna bwe bibadde nnyazaala we by'amulagidde.
7 Awo Bowaazi bwe yamala okulya n'okunywa, omutima gwe nga gusanyuse, n'agenda okugalamira ku mabbali g'entuumo y'eŋŋaano: n'ajja ng'asooba, n'abikkula ku bigere bye n'agalamira.
8 Awo olwatuuka mu tumbi omusajja n’atya ne yeekyusa era, laba, omukazi ng'agalamidde ku bigere bye.
9 N'ayogera nti Ggwe ani? N'addamu nti Nze Luusi omuzaana wo: kale bikka ekyambalo kyo ku muzaana wo; kubanga oli mununuzi wange.
10 N'ayogera nti Oweebwe Mukama omukisa, mwana wange: olaze ekisa ekisinga obungi enkomerero okukira olubereberye, kubanga togobereranga balenzi, oba baavu oba bagagga.
11 Ne kaakano, mwana wange, totya; naakukola byonna by'oyogera: kubanga ekibuga kyonna eky'abantu bange bamanyi ng'oli mukazi mwegendereza.
12 Era kaakano kya mazima nga nze mununuzi wo: naye waliwo omulala ansinga nze oluganda.
13 Beera wano ekiro kino, awo olunaatuuka enkya bw'anaakukolera emirimu egy'oluganda, kale, akole emirimu egy'oluganda: naye bw'atakkirize kukukolera mirimu gya luganda, kale nze ndikukolera emirimu egy'oluganda, nga Mukama bw'ali omulamu: galamira okeese obudde.
14 N'agalamira ku bigere bye okukeesa obudde: n'agolokoka omuntu nga tannayinza kwekkaanya munne. Kubanga yayogera nti Kireme okumanyibwa ng'omukazi ono azze mu gguuliro.
15 N'ayogera nti Leeta omunagiro gw'oyambadde, ogukwate; n'agukwata: n'agera ebigero mukaaga ebya sayiri, n'abimutikka: n'agenda mu kibuga.
16 Awo bwe yatuuka eri nnyazaala we, n'ayogera nti Ggwe ani, mwana wange? N'amubuulira byonna omusajja by'amukoledde.
17 N'amugamba nti Ebigero bino omukaaga ebya sayiri abimpadde; kubanga ayogedde nti Togenda eri nnyazaala wo nga tolina kantu.
18 N'alyoka agamba nti Tuula ng'osirika, mwana wange, okutuusa lw'olimanya ebigambo gye birikkira; kubanga omusajja oyo tajja kuwummula okutuusa lw'anaamalawo ekigambo kino leero.


text:
Chapter 38
1 Awo Mukama n'alyoka addamu Yobu ng'ayima mu mbuyaga ez'akazimu n'ayogera nti
2 Ani ono aleeta akizikiza mu kuteesa N'ebigambo ebitaliimu kumanya?
3 Kale nno weesibe ekimyu ng'omusajja; Kubanga naakubuuza, naawe onziremu.
4 Wali oli ludda wa bwe nnassaawo emisingi gy'ensi? Yatula oba olina okutegeera.
5 Ani eyateesa ebigera byayo, oba nga omanyi? Oba ani eyagireegera omugwa?
6 Emisingi gyayo gyasibirwa ku ki? Oba ani eyassaawo ejjinja lyayo ekkulu ery'oku nsonda;
7 Emmunyeenye ez'enkya bwe zaayimbira awamu, N'abaana ba Katonda bonna ne boogerera waggulu olw'essanyu?
8 Oba ani eyasiba ennyanja n'enzigi, Bwe yawaguza ng'ekiva mu lubuto;
9 Bwe nnafuula ekire okuba ekyambalo kyayo, N'ekizikiza ekikutte okuba ebiwero eby'okubikka,
10 Bwe nnagiragira etteeka lyange, Ne nzisaawo ebisiba n'enzigi,
11 Ne njogera nti Wano w'okomanga so tosukkangawo; Era wano amayengo go ag'amalala we gaziyirizibwanga?
12 Wali olagidde enkya ennaku zo kasookedde zibaawo, Wali omanyisizza emmambya ekifo kyayo;
13 Ekwate enkomerero z'ensi, Era ababi bakunkumulwe okugivaamu?
14 Ewaanyisibwa ng'ebbumba wansi w'akabonero; N'ebintu byonna bikukunuka ng'ekyambalo:
15 N'ababi omusana gwabwe gubaggibwako, N'omukono ogugulumizibwa gumenyeka.
16 Wali oyingidde mu nsulo ez'ennyanja? Oba wali otambudde mu madubi ag'obuziba?
17 Enzigi ez'okufa zaali zikubikkuliddwa? Oba wali olabye enzigi ez'ekisiikirize eky'okufa?
18 Wali otegedde ensi bw'eri engazi? Yatula, oba nga obimanyi byonna.
19 Ekkubo liri ludda wa eridda mu nnyumba ey'omusana, N'ekizikiza ekifo kyakyo kiri ludda wa;
20 Ggwe okukiwerekera ku mbibi yaakyo? Era otegeere okutuuka ku nnyumba yaakyo?
21 Omanyi, kubanga wali ozaaliddwa mu biro ebyo; N'omuwendo gw'ennaku zo mungi!
22 Wali oyingidde mu mawanika g'amazzi amakwafu, Oba wali olabye amawanika ag'omuzira,
23 Ge nnaterekera ebiro eby'okulabiramu ennaku, Olunaku olw'olutalo n'obulwa?
24 Mu kkubo ki omusana mwe gwawukanira, Oba embuyaga ez'ebuvanjuba mwe zisaasaanira ku nsi?
25 Ani eyasalira amataba olusalosalo, Oba ekkubo ery'enjota ez'okubwatuka;
26 Okutonnyesa enkuba ku nsi okutali muntu; Mu ddungu omutali muntu n'omu;
27 Okukkusa ettaka eryazika eryalekebwa; N'okulosa omuddo omuto?
28 Enkuba erina kitaawe waayo? Oba ani eyazaala amatondo ag'omusulo?
29 Mu lubuto lw'ani omwava amazzi amakwafu? N'omusulo omukwafu omweru ogw'omu ggulu ani eyaguzaala?
30 Amazzi gakwekebwa nga gakwekeddwa n'amayinja. Ne kungulu ku buziba nga kukutte.
31 Oyinza okusiba ekikuukuulu kya Kakaaga, Oba okusumulula olukoba lw'Entungalugoye?
32 Oyinza okufulumya emmunyeenye mu ntuuko zaazo? Oba oyinza okuluŋŋamya Nabaliyo n'abaana be?
33 Omanyi ebiragiro eby'omu ggulu? Oyinza okunyweza okufuga kwalyo mu nsi?
34 Oyinza okuyimusa eddoboozi lyo eri ebire, Amazzi amangi ennyo gakubikkeko?
35 Oyinza okuweereza enjota zitambule, Ne zikugamba nti Ffe tuutuno?
36 Ani eyateeka amagezi mu bitundu eby'omunda? Oba ani eyawa emmeeme okutegeera?
37 Ani ayinza okubala ebire olw'amagezi? Oba ani ayinza okuttulula amaliba ag'omu ggulu,
38 Enfuufu bw'ekulukuta n'eba effunfugu, Amafunfugu ne geegattira ddala?
39 Onooyiggira empologoma enkazi omuyiggo? Oba onokkusa okwegomba kw'abaana b'empologoma,
40 Bwe zisula mu mpuku zaazo, Ne zibeera mu bisaka okuteega?
41 Ani alabira namuŋŋoona emmere ye, Abaana be bwe bakaabira Katonda, Ne batambulatambula olw'okubulwa ebyokulya?


text:
A2
By’Olina Okumanya ku Nkyusa Eno
Enkyusa ey’Ensi Empya ey’Ebyawandiikibwa eby’Oluyonaani ey’Olungereza yafulumizibwa mu 1950, ate Enkyusa ey’Ensi Empya ey’Olungereza mu bulambalamba yafulumizibwa mu 1961. Okuva olwo Enkyusa ey’Ensi Empya evvuunuddwa mu nnimi ezisukka mu 120 era abantu bukadde na bukadde basobodde okuganyulwa mu nkyusa ya Bayibuli eyo evvuunuddwa mu ngeri entuufu era etegeerekeka obulungi.
Abavvuunuzi b’Enkyusa ey’Ensi Empya baakiraba nti kikulu nnyo okuvvuunula Bayibuli mu ngeri eneeganyula abantu abagisoma. Eyo ye nsonga lwaki ebintu bino wammanga byakolebwa mu nkyusa eno:
Okukozesa ebigambo abantu ab’omu kiseera kino bye bategeera. Ebigambo ebitakyakozesebwa nnyo mu lulimi Oluganda tetubikozesezza mu nzivuunula eno. Ng’ekyokulabirako, mu kifo ky’okukozesa ekigambo “akakumi” oba “obukumi,” mu nkyusa eno tukozesezza ekigambo “omutwalo” oba “emitwalo.” (Danyeri 7:10) Ate mu kifo ky’ekigambo “ettabaaza,” tukozesezza ekigambo “ettaala.”—Matayo 5:15.
Enkyusa za Bayibuli ezimu ez’Oluganda zirina ebigambo bye zikozesa mu nnyiriri ezimu naye ng’ebigambo ebyo tebikyawa makulu ago leero mu nnyiriri ezo mwe bikozeseddwa. Eyo ye nsonga lwaki mu nkyusa eno tusazeewo okukozesa ebigambo ebiggyayo amakulu amatuufu mu nnyiriri ezo. Ng’ekyokulabirako, mu kifo ky’okukozesa ekigambo “kasiru,” tukozesezza ekigambo ‘atayogera’ (Matayo 9:32, 33); mu kifo ky’okukozesa ebigambo “eddalu,” ‘eby’ekyejo,’ oba “eby’amaanyi,” tukozesezza ebigambo “ebikolwa eby’obukambwe” oba “eby’ettemu” (Olubereberye 6:11; Ekyabalamuzi 9:24; Zabbuli 11:5); mu kifo ky’okukozesa ekigambo “okusanyusa,” tukozesezza ekigambo ‘okubudaabuda’ (Olubereberye 5:29; 2 Abakkolinso 1:3, 4); mu kifo ky’okukozesa ebigambo “okutuula mu nsi,” tukozesezza ebigambo ‘okubeera mu nsi’ (Olubereberye 47:27; Ekyamateeka 12:29); ate mu kifo ky’okukozesa ebigambo ‘okuyingira eri,’ tukozesezza ebigambo ‘okwegatta ne.’—Olubereberye 6:4; 16:2; Luusi 4:13.
Okutangaaza ku makulu g’ebigambo ebimu ebikozesebwa mu Bayibuli. Ebigambo ebimu ebikozesebwa mu Bayibuli z’Oluganda ebiseera ebimu biba byetaaga okunnyonnyolwa okusobola okutegeerekeka obulungi. Ng’ekyokulabirako, mu Bayibuli z’Oluganda ezimu, ekigambo ky’Olwebbulaniya neʹphesh n’eky’Oluyonaani psy·kheʹ byavvuunulwa nga “emmeeme.” Naye okusinziira ku lunyiriri ebigambo ebyo mwe biba bikozeseddwa, bisobola okutegeeza (1) omuntu, (2) obulamu bw’omuntu, (3) ebintu ebiramu, (4) ebintu omuntu bye yeegomba oba by’ayagala, oba (5) omuntu afudde. Okuva bwe kiri nti ekigambo “emmeeme” tekitera kukozesebwa nnyo mu Luganda, twasalawo okuvvuunula ebigambo ebyo eby’Olwebbulaniya n’Oluyonaani okusinziira ku makulu agali mu lunyiriri mwe kiri.—Olubereberye 1:20; 2:7; Eby’Abaleevi 19:28; Zabbuli 3:2; Engero 16:26; Matayo 6:25.
Mu ngeri y’emu, mu Bayibuli mulimu ebigambo ebikozesebwa mu ngeri ey’akabonero. N’olwekyo, we kyali kyetaagisa, mu nkyusa eno twateekawo amakulu gaabyo. Ng’ekyokulabirako, ekigambo “ensigo” we kisangibwa nga kitegeeza nsigo yennyini, twakivvuunula nga “ensigo.” Naye ekigambo ekyo we kikozesebwa mu ngeri ey’akabonero, gamba nga mu Zabbuli 7:9, mu Zabbuli 26:2, ne mu Okubikkulirwa 2:23, twateekawo amakulu ge kiwa mu nnyiriri ezo ate kyo ne tukiteeka mu bugambo obuli wansi. Mu nnyiriri ezo ekigambo “ensigo” kitegeeza “enneewulira ey’omunda ennyo” oba “ebirowoozo” by’omuntu.
Ate era n’ekigambo “amasavu” kikozesebwa mu Bayibuli okutegeeza “amasavu” gennyini, naye ate oluusi kikozesebwa mu ngeri ey’akabonero. Mu byawandiikibwa ebimu, gamba nga mu Ekyamateeka 32:14 ne mu Zabbuli 81:16, ekigambo ekyo kikozesebwa okutegeeza “ekyo ekisingayo obulungi.” N’olwekyo, mu nkyusa eno, twasalawo okuteekawo amakulu ge kiwa mu byawandiikibwa ng’ebyo.
Ate era n’ekigambo “ejjembe” kikozesebwa mu Bayibuli okutegeeza “ejjembe” lyennyini, naye mu byawandiikibwa ebimu, gamba nga Yobu 16:15, ekigambo “ejjembe” kikozesebwa mu ngeri ey’akabonero okutegeeza “amaanyi” oba “ekitiibwa.” Bwe kityo, mu nkyusa eno twasalawo okuteekawo amakulu g’ekigambo ekyo mu byawandiikibwa ebyo, era ekigambo “ejjembe” ne tukissa mu bugambo obuli wansi.
Ebigambo by’Olwebbulaniya ebisobola okuvvuunulwa obutereevu nga “okuva mu kiwato” mu nkyusa eno bivvuunuddwa nga “okuva mu ggwe” oba ‘okuzaalirwa.’—Olubereberye 35:11; 1 Bassekabaka 8:19.
Ebigambo ebimu ebikozesebwa mu nkyusa za Bayibuli ez’Oluganda ezimu, mu nkyusa eno, bitangaaziddwako. Ng’ekyokulabirako, enkyusa za Bayibuli ezimu zikozesa ebigambo “alina omukisa” oba “balina omukisa,” naddala mu Zabbuli, mu Engero, ne mu kuyigiriza kwa Yesu okw’oku Lusozi. Kyokka, ekigambo “essanyu” kye kiggyayo obulungi amakulu agali mu kigambo ky’Olwebbulaniya ba·rakhʹ n’ekigambo ky’Oluyonaani eu·lo·geʹo, ennimi Bayibuli mwe yasooka okuwandiikibwa. Ate era, ebigambo “alina omukisa” oba “balina omukisa” essira birissa ku kuweebwa emikisa naye ng’ate ebigambo ‘alina essanyu’ essira birissa ku ebyo ebiva mu kufuna emikisa okuva eri Katonda. N’olwekyo, enkyusa eno ekozesa ebigambo “alina essanyu” oba “balina essanyu” okusobola okuggyayo obulungi amakulu agali mu nnimi Bayibuli mwe yasooka okuwandiikibwa.—Zabbuli 2:12; Engero 8:32; Matayo 5:3.
Okuwandiika ebigambo nga bitandika n’ennukuta ennene oba entono. Okuva bwe kiri nti Bayibuli eraga nti omwoyo omutukuvu si muntu naye nti ge maanyi Katonda g’akozesa, mu nkyusa eno, ebigambo “omwoyo omutukuvu” tetubiwandiise nga tutandisa nnukuta nnene, ng’enkyusa za Bayibuli ezimu bwe zikola. (Matayo 3:16; 28: 19) Ate era okusobola okwawula amateeka Katonda ge yawa okuyitira mu Musa ku mateeka amalala agoogerwako mu Bayibuli, mu nkyusa eno, amateeka agaba googerwako bwe gaba ago Katonda ge yawa ng’ayitira mu Musa, ekigambo amateeka tukiwandiise nga kitandika n’ennukuta ennene.—Matayo 23:23; Abaruumi 10:4.
Ebirala by’olina okumanya ku nkyusa eno:
Mu nkyusa eno mulimu obugambo obuli wansi obugwa mu biti bino wammanga:
“Oba” Akagambo ako kaba kalaga engeri endala ebigambo by’Olwebbulaniya, Olulamayiki, oba Oluyonaani gye biyinza okuvvuunulwamu okusobola okuggyayo amakulu ge gamu.—Olubereberye 1:2, obugambo obuli wansi ku kigambo “omwoyo”; Yoswa 5:4, “abasajja bonna abalwanyi.”
“Era kiyinza okuvvuunulwa” Obugambo obwo buba bulaga engeri endala ekigambo oba ebigambo gye biyinza okuvvuunulwamu kyokka ng’engeri eyo nayo esobola okuba entuufu.—Olubereberye 21:6, “anaasekera wamu nange”; Zekkaliya 14:21, “Mukanani.”
“Obut.” Okulaga engeri ekigambo oba ebigambo by’Olwebbulaniya, Olulamayiki, oba Oluyonaani gye biyinza okuvvuunulwa obutereevu.—Olubereberye 30:22, “olubuto”; Okuva 32:9, “bakakanyavu.”
Okulaga amakulu n’okunnyonnyola ebisingawo Okulaga amakulu g’amannya (Olubereberye 3:17, “Adamu”; Okuva 15:23, “Mala”); okunnyonnyola ebikwata ku bipimo (Olubereberye 6:15, “emikono”); ebintu ebirala eby’omugaso ebiri mu Ebyongerezeddwako n’Awannyonnyolerwa Ebigambo Ebimu.—Olubereberye 37:35, “Emagombe”; Matayo 5:22, “Ggeyeena.”
Ekitundu ekiri ku ntandikwa ekirina omutwe “Ebimu ku Bye Tuyiga mu Kigambo kya Katonda,” kirimu enjigiriza za Bayibuli ezisookerwako. Oluvannyuma lw’ekitabo ky’Okubikkulirwa waliwo “Olukalala lw’Ebitabo bya Bayibuli,” “Olukalala lw’Ebigambo Ebimu Ebiri mu Bayibuli,” ne “Awannyonnyolerwa Ebigambo Ebimu.” Awannyonnyolerwa Ebigambo wayamba omuntu okutegeera amakulu g’ebimu ku bigambo ebikozesebwa mu Bayibuli. Mu Ebyongerezeddwako A mulimu ebitundu bino: “Obulagirizi Abavvuunula Bayibuli Bwe Baagoberera,” “ By’Olina Okumanya ku Nkyusa Eno,” “Engeri Bayibuli Gye Yatutuukako,” “Erinnya lya Katonda mu Byawandiikibwa eby’Olwebbulaniya,” “Erinnya lya Katonda mu Byawandiikibwa eby’Oluyonaani,” “Ekipande: Bannabbi ne Bakabaka ba Yuda ne Isirayiri,” ne “Ebintu Ebikulu Ebyaliwo mu Bulamu bwa Yesu ku Nsi.” Mu Ebyongerezeddwako B mulimu mmaapu, ebipande, n’ebintu ebirala eby’omugaso.
Ku ntandikwa ya buli kitabo kuliko ekitundu ekiraga ebiri mu kitabo ekyo mu bufunze. Ate ku buli lupapula lw’ekitabo kya Bayibuli kuliko ebyawandiikibwa ebiri mu muwaatwa.


text:
Chapter 9
1 Wulira, ggwe Isiraeri: ogenda okusomoka Yoludaani leero, okuyingira okulya amawanga agakusinga obunene n'amaanyi, ebibuga ebinene ebyazimbibwako ebigo okutuuka mu ggulu,
2 abantu abanene abawanvu, abaana b'Anaki, b'omanyi, era be wawulirako nga bagamba nti Ani ayinza okuyimirira mu maaso g'abaana ba Anaki?
3 Kale manya leero nga Mukama Katonda wo ye wuuyo asomoka okukukulembera ng'omuliro ogwokya; ye alibazikiriza, era alibamegga mu maaso go: bw'otyo bw'olibagobamu, n'obazikiriza mangu, nga Mukama bwe yakugamba.
4 Toyogeranga mu mutima gwo, Mukama Katonda wo bw'alimala okubasindika mu maaso go, ng'ogamba nu Olw'obutuukirivu bwange Mukama kyavudde annyingiza okulya ensi eno: kubanga olw'obubi bw'amawanga ago Mukama kyava agagoba mu maaso go.
5 Si lwa butuukirivu bwo so si lwa bugolokofu bwa mutima gwo, kyova oyingira okulya ensi yaabwe: naye olw'obubi bw'amawanga ago Mukama Katonda wo kyava agagoba mu maaso go, era alyoke anyweze ekigambo Mukama kye yalayirira bajjajja bo, Ibulayimu, Isaaka, ne Yakobo.
6 Kale manya nga Mukama Katonda wo takuwa nsi eno nnungi okugirya lwa butuukirivu bwo; kubanga oli ggwanga eririna ensingo enkakanyavu.
7 Jjukira teweerabiranga bwe wasunguwaza Mukama Katonda wo mu ddungu: okuva ku lunaku lwe waviiramu mu nsi y'e Misiri okutuusa lwe mwajja mu kifo kino; mujeemera Mukama.
8 Era ne ku Kolebu mwasunguwaza Mukama, Mukama n'abanyiigira okubazikiriza.
9 Bwe nnali nga mmaze okulinnya ku lusozi okuweebwa ebipande eby'amayinja, bye bipande eby'endagaano Mukama gye yalagaana nammwe, ne ndyoka mmala ku lusozi ennaku amakumi ana emisana n'ekiro; saalyanga mmere so saanywanga mazzi.
10 Mukama n’ampa ebipande bibiri eby'amayinja ebyawandiikibwako n'engalo ya Katonda; era ku byo kwawandiikibwa ng'ebigambo byonna bwe biri, Mukama bye yayogera nammwe ku lusozi ng'ayima wakati mu muliro ku lunaku olw'okukuŋŋaanirako.
11 Awo olwatuuka ennaku amakumi ana bwe zaayitawo emisana n'ekiro, Mukama n'ampa ebipande ebibiri eby'amayinja, bye bipande eby'endagaano.
12 Mukama n'aŋŋamba nti Golokoka ove wano oserengete mangu: kubanga abantu bo be waggya mu Misiri beeyoonoonye; bakyamye mangu okuva mu kkubo lye nnabalagira; beekoledde ekifaanaayi ekisaanuuse.
13 Era Mukama ne yeeyongera n'aŋŋamba nti Ndabye eggwanga lino, era, laba, lye ggwanga eririna ensingo enkakanyavu:
14 ndeka mbazikirize, nsangule erinnya lyabwe wansi w'eggulu: era ndifuula ggwe eggwanga eribasinga amaanyi n'obukulu.
15 Awo ne nkyuka ne nva ku lusozi, era olusozi nga lwaka omuliro: n’ebipande eby'endagaano byombi nga biri mu mikono gyange gyombi.
16 Ne ntunula, era, laba, mwali mumaze okusobya ku Mukama Katonda wammwe; mwali mumaze okwekolera ennyana ensaanuuse: mwali mumaze okukyama amangu okuva mu kkubo Mukama lye yabalagira.
17 Ne nkwata ebipande byombi, ne mbisuula mu mikono gyange gyombi, ne mbimenya mu maaso gammwe.
18 Ne nvuunamira mu maaso ga Mukama, ng'olubereberye, ennaku amakumi ana emisana n'ekiro; saalyanga mmere so saanywanga mazzi; olw'okwonoona kwammwe kwonna kwe mwayonoona, nga mukola ekyali mu maaso ga Mukama ekibi okumusunguwaza.
19 Kubanga natya obusungu n'ekiruyi, Mukama bwe yali abasunguwalidde okubazikiriza. Naye Mukama n’ampulira n'omulundi guli.
20 Mukama n’asunguwalira nnyo Alooni okumuzikiriza: era ne nsabira ne Alooni mu biro ebyo.
21 Ne nzirira ekibi kyammwe, ennyana gye mwali mukoze, ne ngyokya omuliro, ne ngisambirira, nga ngisekulasekula nnyo, okutuusa lwe yafaanana ng'enfuufu: ne nsuula enfuufu yaayo mu kagga akaserengeta okuva ku lusozi.
22 Era e Tabera, n’e Masa, n'e Kiberosukataava mwasunguwalizaayo Mukama.
23 Awo Mukama bwe yabatuma okuva e Kadesubanea, ng'ayogera nti Mwambuke mulye ensi gye mbawadde; ne mulyoka mujeemera ekiragiro kya Mukama Katonda wammwe, so temwamukkiriza, so temwawulira ddoboozi lye.
24 Mujeemera Mukama okuva ku lunaku lwe nnabamanya.
25 Awo ne nvuunamira mu maaso ga Mukama ennaku amakumi ana emisana n’ekiro ze nnavuunamirira; kubanga Mukama yali ayogedde ng'agenda okubazikiriza.
26 Ne nsaba Mukama ne njogera nti Ai Mukama Katonda, tozikiriza bantu bo na busika bwo, be wanunula olw'obukulu bwo, be waggya mu Misiri n'engalo ez'amaanyi.
27 Jjukira abaddu bo, Ibulayimu, Isaaka, ne Yakobo; totunuulira bukakanyavu bwa bantu bano newakubadde obubi bwabwe newakubadde okwonoona kwabwe:
28 ensi gye watuggyamu ereme okwogera nti Kubanga Mukama teyayinza kubaleeta: mu nsi gye yabasuubiza; era kubanga yabakyawa, kyeyava abafulumya mu ddungu okubatta.
29 Naye be bantu bo, era bwe busika bwo, be waggyamu n'obuyinza bwo obungi n’omukono gwo ogwagololwa.


text:
Omuyizi alina okusalawo obulungi ku ttendekero lye yeegasseeko asobole okufuluma ng’ebbaluwa ezitowa era ng’asobola okuvuganya ku katale k’emirimu.
Bw’aba wa kwegatta ku yunivasite alina okumanya omutindo gwayo. Zirimu ebika okusinziira ku busobozi bwe zirina. yunivasite eri ku mutindo y’eyo eyaweebwa ebbaluwa ya Caata.
Ebbaluwa eno eweebwa akakiiko akavunaanyizibwa ku byenjigiriza ebya waggulu aka National Council for Higher Education (NCHE) Okusinziira ku mukutu gwabwe gwa Yintaneeti ogwa www.unche.or.ug gulanga nti yunivasite bw’eba yaakatandika eweebwa layisinsi ey’ekiseera nga bw’ekyetereeza.
Eno okkirizibwa okukola okumala emyaka esatu. Akakiiko bwe kakasa omutindo nga baweebwa ebbaluwa ya Caata.
Amatendekero ga Gavumenti go gali ku mutindo era galina ebbaluwa ya Caata.
Wabula amatendekero ag’obwannannyini galina okusooka okwekenneenyezebwa okukakasa omutindo olwo ne gaweebwa ebbaluwa ya Caata.
Ng’oggyeeko ebbaluwa ya yunivasite erina Caata okuzitowa, ze yunivasite zokka ezikkirizibwa Londa yunivasite entuufu ssente zo zireme kukufa okusomesa diguli eyookusatu.
Yagambye nti wadde tulina yunivasite nnyingi mu ggwanga ezirina ebbaluwa ya Caata ziri 9 okuli Uganda Christian University, Bugema University, Ndejje University, Nkumba University, Bishop Stuart, Kampala International University, Kampala University, Uganda Martys University ne Islamic University in Uganda eno yakakasibwa palamenti kubanga baali baagala yunivasite eri ku musingi gw’obusiraamu Yunivasite bw’eba ne layisinsi ekkirizibwa okusomesa abayizi wabula tubeera tuzirondoola noolwekyo ebbaluwa ze bawa abayizi zikkirizibwa.
Ezimu ku yunivasite ezigwa mu ttuluba lino mulimu Busoga University, Kampala University, Kumi University, Agha Khan University in Uganda, Kampala, Kabale University, All Saints University Lira, African Bible University Entebbe, Uganda Pentecostal University Fort portal, Fairland University Jinja, Bishop Stuart University Mbarara, St. Lawrence University Kampala, Muteesa I Royal University Masaka, International Health Sciences University Kampala, Mountain of the Moon University Fort poral, Cavendish University Kampala, Victoria University, International University of East African Kansanga, African Rural University Kagadi, Islamic Call University College Kampala, ne Livingstone International University Mbale.


text:
Chapter 12
1 Abasajja ba Efulayimu ne bakuŋŋaana ne bayita okugenda mu nsi ey'obukiika obwa kkono; ne bagamba Yefusa nti Kiki ekyakusomosa okugenda okulwana n'abaana ba Amoni, n'ototuyita ffe okugenda naawe? tulikwokerera ennyumba yo omuliro.
2 Yefusa n'abagamba nti Nze n'abantu bange twali tulwana nnyo n'abaana ba Amoni; awo bwe nnabayita ne mutandokola mu mukono gwabwe.
3 Awo bwe nnalaba nga temundokodde, obulamu bwange ne mbuteeka mu ngalo zange, ne nsomoka okulwana n'abaana ba Amoni, Mukama n'abagabula mu mukono gwange: kale, kiki ekibalinnyisa leero gye ndi okulwana nange?
4 Awo Yefusa n'alyoka akuŋŋaanya abasajja bonna ab'e Gireyaadi n'alwana ne Efulayimu: abasajja ab'e Gireyaadi ne bakuba Efulayimu, kubanga baayogera nti Muli badduse ba Efulayimu mmwe ab'e Gireyaadi, wakati mu Efulayimu (ne) wakati mu Manase.
5 Ab'e Gireyaadi ne beekwata emisomoko gya Yoludaani okuteega Abaefulayimu: awo olwatuuka (omuntu yenna) ku badduse ba Efulayimu bwe yayogera nti Nsomoke, ab'e Gireyaadi ne bamugamba nti Oli Mwefulayimu? Bwe yayogera nti Nedda;
6 ne balyoka bamugamba nti Kale nno yogera Shibbolesi; n'ayogera nti Sibbolesi; kubanga teyayinza kukiruŋŋamya kukituusa bulungi; ne balyoka bamukwata, ne bamuttira ku misomoko gya Yoludaani; ne bafa ku Efulayimu mu biro ebyo obukumi buna mu enkumi bbiri.
7 Yefusa n'alamulira Isiraeri emyaka mukaaga. Yefusa Omugireyaadi n'alyoka afa, ne bamuziika mu kibuga kimu ku by'omu Gireyaadi.
8 Awo oluvannyuma lwe Ibuzaani ow'e Besirekemu n'alamula Isiraeri.
9 Era yalina batabani be asatu, era yasindika abawala be asatu okugenda mu nsi endala, n'aggya abawala asatu mu nsi endala n'abawasiza batabani be. N'alamulira Isiraeri emyaka musanvu.
10 Ibuzaani n'afa, ne bamuziika mu Besirekemu.
11 Awo oluvannyuma lwe Eroni Omuzebbulooni n'alamula Isiraeri; n'alamulira Isiraeri emyaka kkumi.
12 Eroni Omuzebbulooni n'afa, ne bamuziika mu Ayalooni mu nsi ya Zebbulooni.
13 Awo oluvannyuma lwe Abudoni mutabani wa Kireri Omupirasoni n'alamula Isiraeri.
14 Era yalina batabani be ana n'abazzukulu be asatu, abeebagalanga ku baana b'endogoyi nsanvu: n'alamulira Isiraeri emyaka munaana.
15 Abudoni mutabani wa Kireri Omupirasoni n'afa, ne bamuziika mu Pirasoni mu nsi ya Efulayimu, mu nsi ey'Abamaleki ey'ensozi.


text:
BEBE Cool bwe yayimba ennyimba ze ‘Ndiisa buti’ ne ‘Nkola byafaayo’ abamu baalowooza nti yeemulisa. Naye omwaka 2015, tegwamusala ate ne 2016 gwandimutambulira obulungi ddala.
Mu November wa 2015, yafuna mutabani omulala mu Zuena ate nga guno (2016) ali mu kuyoola mudidi gwa kampeyini okuva ewa Pulezidenti. Kigambibwa n’enju ye agiyingira ku lunaku lw’abaagalana olwa Valentayini!
Deen Ozil Ssali ow’emyezi esatu kati ye mwana wa Bebe owookuna mu Zuena nga yamuzaalira Massachusetts mu Amerika. Ku ludda lw’omudidi, owoolugambo waffe yatugambye nti ng’oggyeeko omutemwa gwa ssente Bebe gwe yagabana mu kubeera omu ku bayimba mu kampeyini za Museveni, agattako n’okufuna obukdde 4 buli lunaku okusala mu bivvulu bye, okulya, okusula n’amafuta g’emmotoka ye Hummer aga buli lunaku mu byalo.
Abaana ba Bebe abalala mu Zuena kuliko; Alpha S
sali ow’emyaka 12, Beata Ssali 9, ne Caysan ow’emyaka esatu n’ekitundu. Kuno Bebe agattako omulenzi Allan Ssali gwe yazaala ng’akyasoma nga yakoze S6.


text:
OKUVUGANYA kweyongedde mu nsiike y’okuyimba olw’abaana abato okujja n’obubadi obufuukuula abadigize. Kino kitadde abayimbi b’oyinza okuyita abanene ku bunkenke nabo ne bongera okutetenkanya si kulwa ng’abaana babbako sho n’okubasuuza eggaati.
Kyokka obumu ku bubadi buno buwuddiisa abawagizi ne balowooza nti bye balaba ku siteegi bituufu ng’ate bapanga kuwa bantu baabwe ssanyu n’obutalowooza nti baweddemu kubanga ennyimba z’abamu ziringa luyimba lwa ggwanga nga bw’alukuba e Lukaya bw’aluyimba e Nateete ng’ate n’engoye z’ayambadde ze zimu.
Ate bwe bibeera ebivvulu ebinene kisukka kubanga abayimbi babeera mu kuvuganya okw’amaanyi nga buli omu ayagala okulaga amaanyi. Leero tukuleetedde abamu ku bayimbi n’obubadi bwe bakola.
Abawagizi abafuuwa ssente ne bazibaggyako Mulimu abawagizi abeefuula abakwatiddwaako omuyimbi by’akola ku siteegi.
Bajja ne bamufuuwa ssente ennyingi ne bakwasa abalala ekinyegenyege nabo ne balumba nga tebamanyi nti bano bali mu ddiiru. Kino kikolebwa nnyo mu lonki. Omuwagizi ayinza okutegeeza nga bw’awadde omuyimbi obukadde 2 kyokka nga mu mazima amuwadde 200,000/-.
Abapanga abawagizi Abayimbi abanene naddala Chameleone, Bebe Cool ne Bobi Wine balina ebibinja by’abawagizi be batandikirako. Obungi bwabwe businziira ku bunene bw’ekifo n’obungi bw’abantu abaliyo.
Omulimu gw’abantu bano kubasoosowaza buli kadde nga ne bwe wabaawo ensobi ekoleddwa bo babeera bamuwaana oba okukuba emizira okumulaga nti y’asinga. Ye ne wabaawo amwogerako ekikyamu owulira bwe bamwambalira n’oluusi ehhuumi okunyooka. Buli ky’akola ku siteegi bakiwaana era atamanyi nti bali ku kabadi atenda muyimbi kwagalibwa.
Bano babagulira omwenge, ebyokulya era ebivvulu bayingirira bwereere. Enkola eno ne Ziza Bafana yagiyize. Yazze ku bbaala ya Amnesia n’ekibinja kya bawolole be abasukka mu 20 ne babagoba n’asoberwa. Baamukkirizzaako basatu ne yecanga ng’alaba enduulu yaabwe tejja kuvaayo. Abayimbi abasika abasajja bazine nabo ku mpaka Irene Ntale talemwa.
Bw’abakubira omuziki ne mugaana okukkiriza ng’asikayo omu ku basajja ng’azina naye. Ye bw’abatuukako nga banyweddemu, gubula asala. Ono yeewaayo okumukwata wonna w’oyagala okubasanyusa era bamwagala nnyo. Sheebah Karungi Ono si mwangu.
Ajja ku siteegi ng’akunamye ng’alinga ali mu kisenge kye n’atandika okwecanga n’okubakuba omuziki. Bw’aba tayambadde bukete engoye ze zibeerako siriiti empanvu ezikoma mu bisambi.
Kyokka bino tebigaana bantu kumuwagira naddala abagagga n’abakungu era yacamula nnyo Katikkiro Charles Peter Mayiga ku mukolo gwa Kabaka ng’aweza emyaka 60 mu Lubiri e Mmengo.
Bw’obeera ku bivvulu, owulira abasajja nga beeswanta okugenda okuzinako naye ku siteegi nga n’abamu bwe bakuba obufaananyi nti bw’ayambalidde bwatyo mu bantu, olwo bwe mubeera ababiri kirabika teyeekwatakwata.
Kino kimukuumiddeko abawagizi bangi era buli lw’alinnya ku siteegi bamukubira emizira. Abasooka okunywa ne bajja ku siteegi Wadde Daxx Kartel Musiraamu era ye Sulaiman, omwenge gw’asoosa mu buli ky’akola.
Bayimba banywa ng’ogumu bwe baguyiwa mu bawagizi. Bw’aba ayimba, afuukira ddala ng’omutamiivu mu by’akola ekimuyamba obutatya by’akola. Mu kivvulu ekimu yayodde omukazi ku siteegi n’amukuba ekigwo enduulu n’etta abantu. Kyokka n’abakazi babeera banyumirwa. Ziza Bafana yeerippa ku bubina bw’abakazi Ziza Bafana ne King Micheal be bamu ku bapanga abawala be bazina nabo.
Bwe bakuba omuziki ng’abantu tebacamuka nga babasikayo. Bakozesa abo abalina obubina obusagala era bagenda ne babunyeenya nga bali ku siteegi abamune balowooza nti munda tebataddemu buwale. Ye bwe babeerippako n’owulira enduulu. Abavubuka bano bamanyi n’okukutama okuwuliriza akabina engeri gye kavugamu nga keenyeenya.
Bino bicamula abasajja era bangi obalaba nga bakuba obufaananyi n’okweyogeza nti wamma abalina enku be balya ebiyidde. Ye ekyo ekyana n’enkikwatako n’ebirooto ebirala bingi.
Abapangira ku mazina Mesach Ssemakula amanyi okukuba emiziki abadigize ne bagaana okucamuka. Ky’akola asuulamu oluyimba lwa ‘Kannyimbire Omutanda’ n’ayita Ssekamatte ne battunka. Ogenda okulaba ng’abadigize bacamuse n’abamu ne balinnya siteegi okubeegattako okulaga kye balinawo.
Balina n’enkola y’okutunuza obubina mu bantu ne babunyenya n’owulira enduulu. Ono akkiriza abasajja okumuzannyirako Spice Diana naye muyimbi muto azze n’amaanyi mu by’obubadi. Ono bw’alinnya ku siteegi, akkiriza abasajja okumuzannyirako nga bamukwata we baagala.
Era abavubuka bwe bawulira nga bamulanze mu kivvulu, bayingira beesunga era batuula kumpi ne siteegi okufuna ku ssanyu. Basindana mu kunyeenya obubina Mu Golden, mulimu abayimbi abalina endoddo z’obubina.
Bano balina enkola y’okulinnya ku siteegi ne bakikinaza obubina ne basindana mu kuzina. Oluusi bayita abawagizi ne basindana okulabako asinga. Kino kitera kukolebwa Catherine Kusaasira ne Stecia Mayanja.
Empaka zino zinyumira abawagizi ne bakuba enduulu okulondako asinze okukankanya ekintu. Chris Evans ne Lutalo bazina n’abakazi Abayimbi Chris Evans ne David Lutalo kizibu okulinnya ku siteegi ne wabulawo omukazi abalumba ku siteegi bazine.
Kino kibeerawo mu buli kivvulu ekireetera n’abamu okulowooza nti abakazi bano babeera bapange. Weewaawo waliwo abamu abakyekolera kyokka mulimu abawagizi b’osanga e Kavumba nga bazina n’omuyimbi ate n’obalaba n’e Makindye ne weewuunya.
Natty Nathan akozesa maanyi Ono ye yayimba ‘Bakuwe ky’onywa’. Akamu ku bubadi obumutunze kukozesa maanyi ku bawala b’alumba mu bawagizi n’azina nabo ng’abakwatirira n’okubawanika mu bbanga.
Mu kumansula Abasinga bamanyi Sheebah naye waliwo abalala nga Mina Iza, Minayo, Hellen Lukoma. Bano abawagizi baabwe bava ku bye bayimba ne badda mu kwetegereza bye bambadde.
Mayinja akuba enduulu n’okuleekaana Ono alinnya ku siteegi oluusi abadigize ne bamukubira emizira. Alaba tebamuka bulungi, alina enkola y’okuleekaana n’okunyenya okugulu okumu. Bw’ava awo n’azina kalipuso era ogenda okulaba ng’abantu bamukubira enduuluOBUBADI
BWATANDIKA DDI?
Chameleone, Bebe Cool ne Bobi Wine oyinza okuboogerako ng’abaaleeta obubadi buno mu 2003. Chameleone ye yatandika enkola y’okubuuka n’agwa mu bantu n’okulinnya siteegi. Wabula ennaku zino n’abayimbi abalala nga Gravity Omutujju, Big Eye n’abalala babikola.
Bebe ne Bobi beeyambula Chamilli bwe yafuna Dorotia, Bebe ne Bobi baakuba oluyimba lwa ‘Funtula’ nga bamulumba okwagala omukazi omukadde.
Bwe baakola ekivvulu e Lugogo, beeyambula amasaati ne balaga ‘pajama’ abamu ze baayita empale z’abakazi ne bacamula abawagizi baabwe. Mu 2003, era Bebe Cool yalinnya ku mmeeza ya Nnaabagereka e Munyonyo mu mpaka za PAM Awards.
Mu kiseera kino abayimbi abakazi we baatandikira n’obubadi bw’okulinnya ku siteegi nga tebambadde buwale bwa munda basobole okukankanya obulungi obubina, okusika abawagizi. Ennaku zino abayimbi abasajja nga Coco Finger bamanyi okweyambulamu engoye ne basigala mu pajama ne bakubira abadigize emiziki.
Kino kicamula abamu ate abalala ne banyiiga nga bagamba nti abasajja tebanyuma nga beeyambudde.


text:
PULEZIDENTI w’abaavu nga bw’atera okweyita, Sheikh Buwembo akoze ekyafaayo.
Twamuguddeko ku mukolo gw’okulayiza meeya ne bakansala e Nansana nga yeesaze engatto ya bbuutu ng’ataddemu ne sitookisi.
Kyokka nga bw’ataggwaayo, yeerabidde okugikuba eddagala. Oba yabadde talina ssente za ddagala? Nze naawe.
Omanyi omukulu ono amanyiddwa olw’okwambala ebigatto bya nniigiina n’okukwata akaveera aka kiragala wadde wa NRM.
Obwedda buli w’ayita ng’abantu bamukubira emizira okufuna engatto n’awona nniigiina ate abalala nabo obwedda abeeyita abaavu nga bamuyombesa okubavaamu n’alinnyisa eddaala.